1 Crónicas 16 - Holy Bible [Aymara Bible 1997] - (1Cró 16)\nDiosan arcapa apasinjja uchapjjänwa, Davidajj mä carpa uca amtampi waquichcäna ucqharu. Ucjjarojja loktapjjänwa nact'ayata ofrendanaca, uqhamarac sumancthapïwi loktäwinaca Diosan nayrakatapana,\nucatsti Davidajj cunapachatï loktañanaca tuct'ayäna ucqhajja, marcarojja Tatitun sutiparuwa bendicïna,\nuqhamarac take israelita chachanacarusa, warminacarusa churänwa mä t'ant'a, mä jisc'a aychanacan torta, uqhamarac pasasat lurat tortsa.\nDavidajj levitanac taypitjja utt'ayänwa qhitinacatejj Tatitun arcapa nayrakatana sirvipcani ucanacaru, uqhamata jupanacajj uchasipjjañapataqui loktañansa, yuspagarañansa, uqhamarac Israelan Tatit Diosar yupaychañansa.\nJilïristi Asaf chachänwa, ucjjarusti Zacarías chacharaquïnwa; ucatjja jutapjjaraquïnwa Jeiel, Semiramut, Jehiel, Matatías, Eliab, Benaía, Obed-edom, Jeiel ucanacaraqui. Jupanacasti música tocañanïpjjänwa, salterionacani, uqhamarac arpanacani. Asaf chachasti platillonacwa tocäna.\nUcatsti Benaía, Jahaziel sacerdotenacasti trompetanacwa tocapjjaraquïna Diosan sumancäwi arcapa nayrakatana.\nDavidajj qhä kallta urunjja Asaf chachampir masinacapampirojj aqham Tatituru yuspagarapjjañapataquiw yatiyäna.\n“¡Tatitur yuspagarapjjam! ¡Sutipa yatiyapjjam! Yatiyapjjam marcanacarojj luratanacapata.\nK'ochupjjam jupar jach'añchasa. ¡Parlapjjam jach'a luratanacapata!\n“Jach'a tucupjjam kollana sutipatjja. ¡Cusisipjjpan Tatitur thaker jakenacan chuymapajja!\nTatitur thakhapjjam, ch'amapa thakhapjjam, take horasansa Tatitur thakhapjjam.\nMuspharcaña jach'a luratanacapata amtasipjjam, uqhamarac ewjja arunacapa arsutapatsa;\njumanaca, Israel sirviripan wawanacapa, jumanaca, Jacobon chhijllat wawanacapa.\n“Jupawa jiwasana Tatit Diosasajja; ¡Jupawa take orakpacha apnakasqui!\nWaranka wawanacan wawanacapan maranacapas pasascpan, suma arust'äwi arsutanacapajj janiw armatäcaniti,\nAbrahamampi suma arust'äwir mantatapjja, juramento Isaacampi luratapsa,\nutt'ayänwa Jacobon leyipäñapataqui, Israelataquisa wiñayataqui suma arust'äwïñapataqui,\ncunapachatï aqham siscäna: ‘Nayajj Canaán orakwa churäma, jumar wact'ctam uca herenciata.’\n“Jupanacajj juc'aniquïpcchïn ucasa, aca orakena mä kawkha jaya jakenacjama,\nmarcat marca sarnakasa, mä reinot mä reinoru sarasaraqui,\nucampis Diosajj janiw muncänti qhitin t'akhesiyañapsa; reyinacarus aqham sasaw ewjjt'i:\n‘Janiw ajllitanacajjaru llamct'apjjätati, profetanacajjarus janiw t'akhesiyapjjätati.’\n“Take marcanacanquir jakenaca, Tatitur k'ochupjjam; khespiyasiñapatsti sapüru yatiyapjjam.\nParlapjjam jach'a cancañapata, muspharcaña luratanacapata take marcanacana, jach'a marcanacan nayrakatapana,\nTatitojj jach'ätapata, yupaychatäñapasa waquisitap laycu; ¡take diosanacat sipansa wali ajjsarcañätapataraqui!\nYakha marcanacana diosanacapajja janiw cunäquisa, ucampis Tatitojj alajjpachwa luri.\n¡Jupan nayrakatapanjja jach'a cancañawa utji! ¡Ch'amasa, cusisiñasa, Santuariopan utji!\n“Tatitur loktapjjam, marcanacanquiri familianaca, ch'amsa, jach'a cancañsa Tatitur loktapjjam;\nTatitur loktapjjam jach'a cancañsa, uqhamaw waquisi; ofrendanacampi jupa nayrakatan uñstapjjam, muncañ santuariopan Tatitur yupaychapjjam.\n¡Aca orakpachanquir take jakenacajj jupan nayrakatapan qhatatipjjpan! Tatituwa aca orakjja sum sayt'ayi jan onjjtañapataqui.\n¡Alajjpachasa, aca orakesa cusisipjjpan! Marcanacanjja arsutäpan: ‘¡Tatituw reyejj!’ sasa.\n¡Kotajj mathapinacapa sartaypan, cunanacapatejj utjqui ucanacamppacha! ¡Cusisipjjpan pampanacasa uqhamarac cunatejj utjqui ucanacamppacha!\n¡Ch'uminacanquir kokanacasa cusisiñata k'ochupjjpan, Tatitun nayrakatapana, jupasti oraker apnakeriw juti!\nSapjjam: ‘¡Khespiyapjjeta nanacan Khespiyiri Dios Tata! ¡Marcanac taypitsa, khespiyasa apthapisjjapjjeta, kollan sutima yupaychañanacajjataqui, uqham cusisita jumar yupaychapjjañajjataqui!’\n¡Israelan Tatit Diosapajja bendecitäpan, wiñayan wiñayapataqui!” Ucatsti take jakenacawa arsupjjäna: “Uqhamäpan” sasa, ucatsti Tatituruw yupaychapjjäna.\nUqhamawa David reyejja Tatitun sumancäwi arcapa nayrakataru jaytäna Asaf chachampir, masinacapampiru, jupanacajj sapürusa waquisitarjama jan inact'asa sirvipjjañapataqui.\nUqhamaraquiw ucarojj jaytäna Obed-edom chacharu, masinacaparu, sojjta tunca quimsakallkoni jakenacampiru, Jedutún chachan Obed-edom yokaparu, uqhamarac Hosa chachan puncu uñjapjjañapataqui.\nUcatsti Sadoc chacharu, uqhamarac sacerdote masinacaparojja, Tatitun carpaparuwa uchäna, Gabaón santuarioru,\njupanacajj Tatitur sapa horasana nact'at ofrendanaca loktapjjañapataqui, cawquïr altaratejj ucataqui waquichatäcäna ucana. Jupanacasti naqhantayañ ofrendanacwa loktapjjañapäna alwatasa, jayp'usa horasaparu, cunjämatï Tatitun leyipana kellkatäqui uqhamaru, uca camachsti jupawa Israel marcaru jaytawayi.\nUqhamaraquiw jupanacamp chica Hemán, Jedutún, chachanacaru jaytäna, ucjjaru ajllitäqui ucanacampiru, sutipata utt'ayatäcäna k'ochuñataqui ucanacaru: “Jumanacajj Tatiturojj yuspagarapjjam, munasiñapajj wiñayataquïtap laycu” —sasa.\nJupanacasti trompetanacani, platillonacanïpjjänwa, toct'apjjañapataqui, uqhamaraquiw yakha tocañanacanïpjjänsa Diosar k'ochuñana yanapapjjañapataqui. Jedutún chachan yokanacapasti puncu uñjapjjañapataqui utt'ayatäpjjänwa.\nUcatsti takeniw utanacapar cutt'jjapjjäna, uqhamaraquiw David reyejj utapar cutt'jjäna familiaparu bendiciñataqui.


Global Voices Aymarata » México markanx mä cárcel de alta seguridad uksatx mä thaqhat jaqiw jamasat mistuwayxatayna · Global Voices Aymarata » Print\nJaqukipäw uñt'ayata/apkatata 15 willka kuti phaxsi 2015 1:57 GMT 1\t · Qillqiri J. Tadeo Jaqukipiri Victoria Tinta Quispe\nCategoria-naka: México, Citizen Media, Guerra & Conflicto, Últimas Noticias\nMéxico markan mutuñ utapa, wali thaqhat chachaw narcotraficante Joaquín, Chapo, Guzmán jupaw jamsat mistuwayxatayna. Flickr, Irene Soria jupan jamuqax uñt'ayatawa, ukaw licencia Creative Commons ukan iyawsawipamp apnaqata.\nJoaquín Guzmán Loera (alias el “Chapo Guzmán ”) sutimp uñt'atax mä “centro penitenciario de máxima seguridad” uksat México markan jamasat mistuwayxatayna. Maymara anata phaxsin wasitamp katuntawayapxatayna , jupax narcotraficante mexicano ukhamanwa ukampirus Estados Unidos markanx Oficina Federal de Investigaciones  (FBI) ukhamarak jilïr irpirinakatx “Uka chachax uraqpachan thaqhataw sasin uñt'atänwa”.\n12 uru willka kuti phaxsit qhantati pachax Comisión Nacional de Seguridad mexicana ukax yatiyäwix uñt'ayiwa . Guzmán jupax Centro Federal de Readaptación Social No.1 “Altiplano”  uksat jamast mistuwayxatayna, nayra sutipax “Almoloya” satawa.\n20:52 pacharuw kurmüru urux 11 willka kuti phaxsinx Sistema Permanente de Video vigilancia del Penal Federal del Altiplano I, ukax Joaquín Guzmán Loera kunjams mistutayna ukawa uñt'ayi, regadera uksaruw saratayna.\nCelda ukar mantapxatayn ukatx jupax janiw ukankxataynati, ukatstï jank'akiw yatiyasitayna.\nUkhamaw qalltasiwayi, Guzmán Loera jupan jamasat sarxatapaxa.\nChapo Guzmán jupax Cártel de Sinaloa  uka p'iqinchiripkjamawa, ch'axwawinw contra el narcotráfico  ukanw 2006 maran chikanchasiwayatayna, ukanx walja jaqiw chhaqharawayapxatayna.\nGuzmán jupax salud, homicidios, (lavado de dinero) yanqhachäwinakat juchani. Estados Unidos uksan jupatax yatxatataskarakiwa.\nTwitter uksax Carlos Loret yatiyiriw qillqt'i:\nChapo jupan jamasat sarxatapax Peña Nieto juparuw wal lup'iyani.\nMaysatx senador de oposición, Javier Lozano, qillqt'iwa:\nMaymarax katuntäwipat wal amparanaks t'axllisiyäta, #ChapoGuzman  jichhürunx k'umtwa ukham jamasat sarxapxi ukar jan suma unch'ukiw utjatapata.\nMadame Deficit apnaqirix aka yätiyawitx arst'arakiwa:\n#ChapoGuzman  jupan payïr jamasat sarxatapa. Walja OADPRS ukanax akatx uñt'ayañapawa\nSiglas OADPRS ukax Órgano Administrativo Desconcertado Prevención ukat Readaptación Social sañ muni.\nSergio Sánchez apnaqirix aka qillqt'aw uñt'ayi:\nMexico markax #ChapoGuzman  jupan jamasat mistutapampx pantjasiwa\nMemes ukanakax janiw qhipartapkanti, jan ukasti akanakax wali uñt'ayatawa:\nQhisphiyatatwa, libre soy, si me agarran, me escapareeeeee libre soy, libre soy….. Atte.. El Chapo #ChapoGuzman  pic.twitter.com/vP0H3nYWV6 \nQhisphiyatatwa, qhisphiyatatwa, katuntapxitan ukhax jamasat sarxarakiwa, qhisphiyatatwa, qhisphiyatatwa… EL Chapo.\nGuzmán jupax máxima seguridad México markanx 2001 maranw jamasat mistuwayarakitayna, ukapachax Vicente Fox  jupaw jilïr irpiri ukhamaskatayna. Chapo jupax paykutiw ukham jamasat sarxatayna.\nURL to article: https://aym.globalvoices.org/2015/07/7342\n Maymara anata phaxsin wasitamp katuntawayapxatayna: https://es.globalvoicesonline.org/2014/02/24/cae-en-mexico-el-hombre-mas-buscado-del-mundo-el-chapo-guzman/\n Centro Federal de Readaptación Social No.1 “Altiplano”: https://es.wikipedia.org/wiki/Centro_Federal_de_Readaptación_Social_n.º_1


Aymara, Dramas: Piece 078 – Lou Ling sum amtasi | Waters of Life for Children\nHome -- Aymara -- Perform a PLAY -- 078 (Lou Ling makes a decision)\n78. Lou Ling sum amtasi\nLou Ling jupajja mä jach’a jan walt’añanïnwa: Mä diosaw puncu patjan ucht’atäna ucat amuyt’ascäna. Jupajj Chinann jacäna. Awquinacapasti uca kullut luratajj diosaw sapjjänwa.\n¿Janijjay uqhamacaspatejja? Jacquir Diosajj alajj pachanquiwa, uca kullut lurat idolosti puncu patjjancäna ucasti jiwat idoloquïnwa. Amparanacanïnwa ucatsti janiw yanapcaspänti. Lacanïnwa janw parlcänti. Jinchunïnwa janiw ist’cänti.\nYupaychapjjanwa wal ajjsarapjjaraquïna, qhitinacatï uc lurapjjänjja janiw yatipcänti Jacquir Diosajj take uca yupaychäwinacjja jarc’jjataynawa: Nayät Tatitu juman Diosamajja, nayat sipanjja janiw yakha diosanïyätati.\nLou Ling pensascänwa:\nLou Ling: “¿Uca ídolo puncu patjjänqui ucajja chekpach diosäspati?”\nCristian escuelanjja, cawquirutï jupajj saránjja, chekpach Diosat ist’ataynawa. Yatekataynawa Diosajj wawaparojja aca pacharuw qhitanitayna taken juchanac laycu jiwañapataqui. Jacatatawayatayna ucajja wal muspharayatayna uqhamarac alajj pachan jichhajj jacjje.\n¿Qhitis razonanïna? ¿Qhitis chekpach Diosajja? ¿Jesusati jan ucajj puncu patjjancqui ucacha?\nLou Ling: “Jichajj ac luräjja. Jardinaruw nanacan diosajja imantäjja. Jacatatanijja chekpach Diosatapjj yatïwa.”\nLou Ling mä lampa ayjjarutayna, jardinaruw sari ucatsti idolorojj imanti. Cusisitaw utapar mantjje. Mä uruw pasjje.\nPayïri urunsti uca imantataruw sari ucat mä jisc’a piyji – idolojj ucancascaquïnwa. Janiw juc’am suyan munjjänti, – ucampisa quinsürunja idolojj jan unjtasa sepulturancascaquïnwa.\nLou Ling: “Jichhajj Tatit Jesusaruw creyta, jiwawayiwa ucatjj jacatatawayaraquïwa naya laycu.”\nLou Ling sum amtasi, ucat kheparusti walja cutinacawa uñjäna Jacquir Diosajja jupamp chict’atäscatapa ucasti janiw cunapachas jatcänti.\nDiosajj siw Arupanjja:\n“Nayätwa Tatit diosamajja, nayat ucsarojja janiw ykha diosanïcätati. Janw cunas juc’amp asquïñapäquiti uqhamarac jumat munatäñapaquisa.”\nUñstirinaca: Parliri, Lou Ling\nPage last modified on October 08, 2018, at 12:44 PM | powered by PmWiki (pmwiki-2.2.140)


Chekaraquiwa, take qhitinacatejj Cristo Jesusar catuyat jacañ munapqui ucanacajj t'akhesiyatäpjjaniwa.\n “Cusisiñanïpjjew qhitinacatejj Diosan munañaparjam sarnakatap laycu uñisitäpjje t'akhesiyatäpjjaraqui ucanacajja, Diosan reinopasti jupanacancaraquiwa. “Cusisipjjam cunapachatejj jakenacajj take jan wali arunacampi, uqhamarac janchiru chhojjriñchañanacampi uñisipjjätam, sapjjaraquïtam take jan walinaca nayar arcapjjatam laycu ucqhajja. Cusisitaqui jacasipjjam, jumanacasti alajjpach marcanjja churäwinac catokapjjäta. Uqhamaracwa nayra profetanacarojj uñisipjjerïna, qhitinacatejj jumanacat nayrakata jacawayapjjäna ucanacarojja.\nCunjämatejj qhä tiemponjja janchin munañapat nascäna uca wawajj Ajayun munañapat nascäna uca wawar uñisis arcnakäna, uca pachparaquiw jichhajj jiwasanacampejj lurasisqui.\n Jesusasti ucjjarojj sänwa: —Khanacwa sapjjsma, qhititejj naya laycu, Diosan arunacap laycuraqui utap jaytanucojja jan ucajj jilapsa, cullacapsa, awcsa, taycsa, wawanacapsa, orakenacapsa, uca jakejj patac ucqhampi acapachan catokjjani utanaca, jilanaca, cullacanaca, tayca, wawanaca, orakenacsa. Ucanac catokcasasa uñisitaw sarnakapjjani. Ucampis qhä pachanjja wiñay jacañ catokaraquini.\n ¿Qhitiraqui Criston munasiñapat apakestaspasti? ¿T'akhesiñati, jachañacha, llaquisiñacha, uñisitäñacha, pist'ayasiñacha, awtjayasiñacha, jan isinïñacha, jiwayatäñacha? Kellkatanjja saraquiwa: “Juma laycuw sapürusa nanacajj jiwañataqui yakhachatäpjjta. Qhariñ ovejanacarjamaraquiw uñjapjjetu” sasa. Take acanacansti atipirinacat sipansa juc'ampïtanwa jiwasar munquistus ucan yanapapampi.\n Cunapachatejj Estebanar jiwayapcän ucapachajja, Tatitur arquir maynïr iyawsirinacarojj t'akhesiyasaw arcnakapjjaraquïna. Ucatwa yakhepanacajj Chipre, Fenicia, uqhamarac Antioquía ucsanacar jaltjjapjjäna. Ucansti jupanacajj judionacaruquiw Tatitjjatjja parlapjjäna. Chiprenquir, uqhamarac Cirenenquir mä kawkha iyawsirinacaw Antioquiar purisina, jan judionacäpquis ucanacar parlapjjaraquïna, Tatit Jesusanaqui khespiyasiñajj utjatapata. Tatitun ch'amapasti jupanacampïnwa. Ucatwa walja jakenacajj Tatitur iyawsapjjäna, take jan wali luräwinacap apanucusa.\n Ucspachaw Saulojj oraker jaknoktäna. Ucatsti ist'araquïnwa mä aru jupar sasquiri: —Saulo, Saulo, ¿cunats arcnakesta? —sasa. Saulosti ucjjarojj saraquïnwa: —Tata, ¿qhitïtas jumajja? —sasa. Ucatsti uca arojj saniraquïnwa: —Jumajj qhitirutejj arcnakcta uca quicpa Jesusätwa. Wali ch'amaw jumataquejj nayataqui sayt'añamajja. [Juma pachpaw chhojjriñchjastajj cunjämtejj mä vacajj mä ari puntan fierror mat'akt'asajj jupa pachpa chhojjriñchjasejj uqhama —sasa.\n “Cusisipjjam cunapachatejj jakenacajj take jan wali arunacampi, uqhamarac janchiru chhojjriñchañanacampi uñisipjjätam, sapjjaraquïtam take jan walinaca nayar arcapjjatam laycu ucqhajja. Cusisitaqui jacasipjjam, jumanacasti alajjpach marcanjja churäwinac catokapjjäta. Uqhamaracwa nayra profetanacarojj uñisipjjerïna, qhitinacatejj jumanacat nayrakata jacawayapjjäna ucanacarojja.\n jan maynis aca jan walt'añanacampejj mayjt'asiñapataqui. Jumanacajj asquiw yatipjjta acanacajj pasañasapuniwa. Cunapachatejj jumanacampïsipcäyät ucqhajja sapjjapunïyäsmawa: “Llaquinacajj utjaniwa” sasa; uqhamapuniw lurasi, jumanacajj ucjj yatipjjtawa.\n Yakhepanacajj walja jisc'achäwinaca, mutuñanacarac t'akhesipjjäna, juc'ampis carcelanacan cadenanacamp chinuntataraquiw t'akhesipjjäna. Kalamp c'upjata jiwayatäpjjaraquïnwa, payar qhuchjata cunayman yant'ata, espadamp jiwayata. Jupanacasti ovejanacan cabritonacan lip'ichinacapampi isthapitaquiw take chekan sarnakapjjäna, llact'ata, uqhamarac chhojjriñchjata, jan cunaniraqui. Uca jakenacataquejj acapachajj janiw asquïcänti; wasaranacana, kollunacana, putunacana, orak p'iyanacanwa sarnakapjjäna.\n Amtasipjjam cuntejj sapjjäyäsmajja: ‘Janiw qhiti uywatas uywiripat sipanjja juc'ampïquiti’ sasa. Nayarojj uñisipjjetuwa, jumanacarojj uñisipjjaraquïtamwa; yatichäwinacajjtejj imapjjchejja, jumanacan yatichäwinacamjja imapjjaraquiniwa. Take acanacjja lurapjjätamwa nayan sutejj laycu, jupanacajj qhitanquitu ucarojj jan uñt'apjjatap laycuraqui.\n “Jakenacasti jilanacaparuw jiwayañataqui catuntayaraquini, awquinacasti wawanacaparuraquiw catuntayaraquini; wawanacasti uca quipcaraquiw awquinacaparojj jiwayañataqui catuntayaraquini. Take jakenacaraquiw jumanacarojj uñisipjjätam nayar arcapjjatam laycu, ucampis qhititejj tucuycama sayt'cani ucawa khespiyatäni. Cunapachatejj mä marcanjja uñisisa arcnakapjjätam ucqhajja, yakha marcaru jaltjjapjjam. Jichhasti khanacwa sapjjsma, janïra take Israel marcanac muytapcätas ucqhaw Jaken Yokapajj jutani.\n Take acanacasti jach'a t'akhesiñan kalltapaquïsquiwa. “Jumanacarusti catuntayapjjaraquïtamwa t'akhesiyañataqui, ucatsti jiwayapjjaraquïtamwa. Take jakenacaraquiw jumanacarojj uñisipjjätam nayar arcapjjatam laycu. Uca urunacansti waljaniraquiw nayar iyawsatanacapjja chhaktayasipjjani, jupanac puraraquiw maynis mayni contra catuntayasipjjani, uñisisipjjaraquini.\n “Ucampis take acanac nayrakatasti, catuntapjjätamwa jumanacarojja uqhamaraqui t'akhesiyañataquiw arcnakapjjaraquïtam. Sinagoganacaruw taripatäñatac apapjjätam, carcelaruw apantayapjjätam, uqhamarac reyinaca, marca apnakerinacan nayrakataparuw apapjjätam sutejj laycu. Acasti jumanacan nayat parlañanacamataquïniwa. Mayac amtasipjjam, jan nayrakata waquichasipjjamti cunatejj arsusiñanacamäqui ucjja. Nayaw jumanacarojj yatiñ cancañan phokt'at arunacsa, churapjjäma, ucarusti janiraquiw qhiti uñisirinacamasa camsañataquis ch'amanïpcaniti. Jumanacasti aljantatäpjjätawa awquinacamana, jilanacamana, familianacamana, uqhamarac amigonacamansa. Yakhepanacarojj jumanacatjja jiwayapjjaraquiniwa. Take orakpacharaquiw uñisipjjätam naya laycu. Ucampis janiw jumanacan ñic'utanacamatjja ni mä ñic'utas chhakcaniti. Jumanacatejj ch'aman sayt'apjjätajja, wiñay jacañ catokapjjäta.\n Jumanacajj niya kamir tucutjamaquëjjapjjtawa, take cunansa phokt'atjamäjjapjjaractawa, reyinacaw tucupjjaracta, nanacarusti mä tokeruw apanacupjjaraquista. ¡Añchaquit chekpachansa reyïpjjasma uqhamata nanacajj jumanacamp chekäpjjaraquirista uca reinomanjja! Amuyatatjja, Diosas nanaca apostolonacarojj mä thiyarjamaquiw apanucjjapjjetu. Jiwayañatac uscut jakenacjamäpjjtwa, uqhamarac angelanacansa, take jakenacansa uñch'uquitäñataquiraquiw tucupjjtjja. Jumanacasti nanacarojj mä pisi chuyma jakenacarjamaw amuyapjjesta Cristoncatanacajj laycu, uqhamaraquiw jumanacajj take cunsa wali yatir yatiriw tucupjjtajja, Cristotjja wals yatipcasma uqhama. Nanacajj pisi ch'amaquïpjjtwa, jumanacasti wali ch'aman ch'amaniw tuct'apjjtajja. Nanacarojj jakejj jisc'achapjjetuwa, jumanacarusti wali jach'a uñjañampiw uñjapjjaractamjja. Jichhacamaw nanacajj mank'at awtjata, umat pharjata, isitsa jalstata sarnakapjjtjja, jakes uñisipjjaraquituwa, janiw utanïpcaractsa. Irnakcäwinsa karitäjjapjjaractwa. Jakenacasti jan wali arunacampiraquiw tokjjapjjetu, nanacasti suma arumpiquiraquiw ucanacarus parljjayapjjtjja. Uñisiñampiw arcnakapjjaraquitu, take ucanacsti amuquiw t'akhesipjjtjja. Nanacjjatjja jan walinac parlapjje, ucampis llamp'u chuymampiw nanacajj cunsa amuyt'ayapjjaractjja. Mä t'unarjamaw uñjapjjetu, jan cunatac sirvir jakerjamaw uñjapjjetu. Jichhürcamas take jakenacat sipansa wali jisc'achatäpjjaractwa.\n Ucampis amtasipjjaraquimay nayra urunacamjja, cunapachatejj Diosan khanap catokapcäyäta, uqhamarac llamp'u chuymampi nuwasiñanacan t'akhesipcäyäta ucanacatjja. Jumanacat yakhepanacajj wali tokjjata, chhojjriñchjataraquiw uñjasi takenin uñjcata, yakhepanacajj uca t'akhesirinacamp chicaw t'akhesipjjaraquïna. Jumanacajj carcelanquirinacatjja sintisipjjäyätawa, cusisiñampiraquiw t'akhesipjjäyätajja cunapachatï utjirinacam aparapcäyätam ucqhajja, alajjpachanjja ucat juc'amp suma wiñayataquiraqui catokañanacama utjatapa yatisina.\n Iyawsäwi laycuw yakha marcanacarus jupanacajj atipapjjäna, suma apnakapjjaraquïna, uqhamarac Diosajj arscatayna uca yanapt'apsa catokapjjaraquïnwa. Leonanacan lacanacapsa jist'antapjjaraquïnwa, uqhamarac jan jiwarcay ninsa jiwarayapjjänwa, espadamp jiwayatäñatsa jaltapjjaraquïnwa. Pisi ch'amaninacajj guerranacan wali ch'amaninacaw tucjjapjje, ucatjja atipapjjaraquiw uñisirinacapan ejercitonacaparusa. Utjaraquïnwa jiwatanacaparus wasitat jactanirinacar catoker warminacasa. Yakhanacajj t'akhesiñanwa jiwarapjjaraqui libre sarnakaña utjatap jan jaysasina, juc'amp suma jacañar jacatatañataqui. Yakhepanacajj walja jisc'achäwinaca, mutuñanacarac t'akhesipjjäna, juc'ampis carcelanacan cadenanacamp chinuntataraquiw t'akhesipjjäna. Kalamp c'upjata jiwayatäpjjaraquïnwa, payar qhuchjata cunayman yant'ata, espadamp jiwayata. Jupanacasti ovejanacan cabritonacan lip'ichinacapampi isthapitaquiw take chekan sarnakapjjäna, llact'ata, uqhamarac chhojjriñchjata, jan cunaniraqui. Uca jakenacataquejj acapachajj janiw asquïcänti; wasaranacana, kollunacana, putunacana, orak p'iyanacanwa sarnakapjjäna.\n Uca urunacansti rey Herodesajj Tatitun yakhep arquirinacaparuw t'akhesiyañ kalltäna. Jupasti Juanan jilap Jacoborojj espadampiw jiwayayäna. Judionacatac uqham walïtap uñjasinsti, Herodesajj Pedrorojj catuntayaraquïnwa. Uca urunacasti jan levaduran t'ant'a mank'añ fiesta urunacänwa. Pedror catuntasinjja, Herodesajj carcelaruw uchantayi. Ucansti Pedrojj pusi tama soldadonacampi uñjatäscänwa. Sapa tamansti pusi soldadow utjaraquïna. Herodesasti Pascua fiesta khepatwa marcan nayrakatapar uñstayañ munäna. Uqhamaw Pedrojj carcelan soldadonacampi wali uñjatäscäna. Ucampis Tatitur arquirinacajj Diosat oracionan jan inact'asaw jupatac mayipjjäna. Herodesajj: “Kharüruw marca nayrakatar irpsü” siscän uca arumajja, Pedrojj pani soldadonac taypinwa iquiscäna, cadenanacamp chinuntata. Maynïr soldadonacasti cárcel puncunaracwa uñjasipcäna. Uca arumasti acatjamat Tatitun angelapajj Pedror carcelan uñstäna. Mä jach'a khanaraquiw ucanjj khantäna. Angelasti maysäjjat jupar llamct'asinwa iquit sartayäna, ucat saraquïna: “Mäqui sartam” sasa. Ucspachaw Pedron amparanacapatjja chinuntat cadenanacajj jarartawayäna. Angelasti sänwa: “Janc'aqui cinturonam chinuntasim. Wisqhumsti wisct'asiraquim” sasa. Pedrosti uca arunacarjamaw luri. Angelasti sascaquïnwa: “Isthapisim. Ucatsti arquita” sasa. Ucapachaw Pedrojj angelan khepap arcsuwayi, ucampis jupajj janiw chekätap amuyascänti, jan ucasti samcäcaspas uqhamac amuyäna. Nayrïr guardia uqhamarac payïri guardia pasasinsti, calle puncuruw puripjje. Puncusti jupapachaquiw jist'arti ucatwa jupanacajj mistjjapjjaraqui. Ucat mä calle pasatatjja angelajj sapacwa Pedrorojj jaytawayjjäna. Ucapachaw Pedrojj amuyt'asi, ucatsti sänwa: “¡Chekapunis Tatitojj angelap qhitanitütojjä, Herodesan amparapat khespiyañataqui, uqhamarac judionacan amparapatsa!” sasa. Uqham lup'isaw Pedrojj Marian utapar saräna. Uca Mariasti Juan Marcosan taycapänwa. Uca utanwa waljani jakenacajj Tatiturojj oración lurasipcäna. Pedrojj ucar purisinsti, calle puncutwa lekt'äna. Uc ist'asinjja Rode sutin tawakow mistunïna, qhitïpachas uc uñjiri. Pedron arup ist'asinsti, janiw jist'arcänti, jan ucasti cusisiñat mayninacar yatiyiriw jalantawayi: —¡Pedrötaynawa! —sasa. Jupanacasti tawakorojj sapjjänwa: —Lokhëtawa —sasa. Tawakosti sascaquïnwa: — Chekäscapuniwa —sasa. Uqham siscatpachas jupanacajj sasipcaquïnwa: —Janiw jupäcaspati, ajayupäpachawa —sasa. Ucchañcamajj Pedrojj puncutjja lek'esincaquïnwa. Cunapachatejj punc jist'arapjjäna ucqhajja, Pedror uñjasinjja, sustjasipjjänwa. Ucampis jupajj amparap aytasaw amuct'ayäna. Ucatsti jupanacarojj yatiyänwa cunjämtejj Tatitojj jupar carcelat irpsuncatayna uca. Saraquïnwa: —Acanacjja Jacobor yatiyanipjjam maynïr jilatanacampiru —sasa. Uc sawayasinjja jupajj mistuwayjjänwa, yakha tokeruw sarawayjjaraquïna. Khanjtanjjëpansti Pedror jan jicjjatasinjja, soldadonacajj wal ch'ajjwarapjjäna: ‘¿Cunarac jupampist paspachasti?’ sasa. Ucapachasti Herodesajj thaktayänwa. Jan jicjjatjjëpansti, jupajj soldadonacaruw jisct'äna, ucatsti uca soldadonacan jiwarayatäñapataquiw arsuraquïna. Uca khepatsti Herodesajj Judeat mistusinjja Cesarea marcar jacasiriw sarjjäna.\n Ucchañcamasti Saulojj janiw amuct'cänti Tatitun arquirinacap contra parlañjja —Jiwarayapunïwa —sasa. Ucatwa jilïr sacerdoten ucarojj saräna. Jupasti uca jilïr sacerdotetjja arsüwinacapwa mayiraquïna Damasconquir sinagoganacar sarañataqui, ucan Cristor arquir jakenacar thakañataqui. Jicjjatasinsti, warminacsa, chachanacsa catuntasina Jerusalenar preso apaniñataquiw amtäna. Ucampis thac sarcasinjja, niya Damasco jac'ar purcasajja, acatjamatwa mä jach'a khanajj jupar khant'äna. Uca khanasti alajjpachatwa jutäna. Ucspachaw Saulojj oraker jaknoktäna. Ucatsti ist'araquïnwa mä aru jupar sasquiri: —Saulo, Saulo, ¿cunats arcnakesta? —sasa. Saulosti ucjjarojj saraquïnwa: —Tata, ¿qhitïtas jumajja? —sasa. Ucatsti uca arojj saniraquïnwa: —Jumajj qhitirutejj arcnakcta uca quicpa Jesusätwa. Wali ch'amaw jumataquejj nayataqui sayt'añamajja. [Juma pachpaw chhojjriñchjastajj cunjämtejj mä vacajj mä ari puntan fierror mat'akt'asajj jupa pachpa chhojjriñchjasejj uqhama —sasa. Saulosti ucapachajj ajjsarañat wali qhathatisaw juparojj säna: —Tata, ¿cuna lurañajjsa munta? —sasa. Tatitusti juparojj sänwa:] —Sartam, marcar mantaraquim, ucanwa cunatejj lurañamäqui uc yatisïta —sasa. Saulomp chic sarapcän uca jakenacasti wali sustjatäpjjänwa, uca ar ist'asina, ucampis janiw qhitirus uñjapcänti. Saulosti oraket sarthapisinjja uñatatasiwa, ucampis janiw cuns uñjcänti. Juparojj amparapat catthapisinwa Damasco marcarojj irpjjapjjäna. Uca marcansti quimsüruw jan cuns uñjcänti. Janiraquiw mank'cänsa ni umcaraquïnsa. Uca Damasco marcansti Tatitur arquir mä jakew utjäna, Ananías sutini. Uca jakeruw Tatitojj uñstäna: —¡Ananías! —sasa. Jupasti sänwa: —Tatay, acancasctwa —sasa. Tatitusti juparojj saraquïnwa: —Jichhajj janc'aqui saram, Derecha sat calleru. Ucatsti Judasan utapan Tarsonquir mä jaker thaktam, jupasti Saulo sutiniwa. Jupajj oración lurascaraqui. Ucatsti samcanjamwa mä Ananías sat chachar uñji. Uca Ananiasaw mantasin amparapamp jupjjar lokjjati, nayranacapajj uñj-jjañapataqui —sasa. Uqham ist'asinsti, Ananiasajj sänwa: —Tatay, nayajj uca jaketjja walja jakenac toket ist'ta, kawkha jan walinactejj juman arquirinacamarojj Jerusalenan lurqui ucanacjjata. Jichhas jupajj ucaruw jutascaraqui, jach'a sacerdotenacan arsutanacapampi, Tatitun take arquirinacapar catuntañataqui —sasa.\n “Esmirnanquir iglesian angelaparojj kellkasin apayaraquiquim: ‘Aqham siw qhititejj kalltäqui, tucuyäcaraqui ucajja, qhititejj jiwcäna jichhasti jacascaraqui ucajja: ‘Take luräwinacamjja nayajj yattwa, t'akhesitamsa, jan cunanïtamsa yatiractwa, ucampis janiw jan cunanïcapuntati jan ucasti kamirïsctawa. ‘Judiöpjjtwa’ siri jakenacan juma toke parlatapsa yatiractwa, ucampis janiw jupanacajj judiöpquiti jan ucasti Supayan tamapancasipquiwa. Cuna t'akhesiñanacatï jumjjaru jutcani ucanacatjja jan ajjsaramti. Supayasti jumanacat mä yakhepanacarojj carcelaruw apayani, take jumanacasti wali yant'atäpjjaraquïtawa. Tunca ururaquiw t'akhesipjjäta. Ucampis jiwañcamatejj arcascaquïta ucapachasti, nayasti jacañ corona churäma.\n “Nayrajja, naya pachpawa Nazaretanquir Jesusan sutip contra jan walinac luraña amtäyäta. Uqhamwa nayajj Jerusalenanjja lurta. Sacerdotenacan jilïrinacapan arsutanacapampejj nayajj Tatitur iyawsir jakenacatjja, waljaniruw carcelar uchantayta. Jiwayapcän ucqhasti: ‘Waliquiw’ saraquïyätwa. Walja cutiraquiw nayajj jupanacarojj jawk'jayta, Tatitur iyawsäwipat cutektapjjañapataqui. Acsti take sinagoganacanwa lurirïyäta. Jupanacataquisti wali coleratapunïyätwa. Ucatwa yakha marcanacarus caturir sararaquirïyätjja.


Jehová Diosajj “qollana, qollana, qollanawa” (Isaías 6) | Jehová Diosar jakʼachasipjjañäni\nJehová Diosajj “qollana, qollana, qollanawa”\n1, 2. ¿Kunsa Isaías profetajj uñjäna, ukat kunsa ukajj Jehová Diosat yatichistu?\nISAÍAS profetajj mä visionanwa Diosarojj uñjäna, ukat ajjsarañaw chuymapar mantäna. Ukatwa qhepat akham satayna: “[Jehová] Tatituruw uñjta mä jachʼa alto tronon qontʼata; mantopan puntanakapakirakiw [Jerusalén] templorojj phoqhantäna” sasa (Isaías 6:1, 2).\n2 Ukatjja, Isaiasajj qʼochurinak istʼasaw wal sustjasirakïna. Ukham wali jachʼat qʼochusajj templsa khatatiyapjjänwa. Jehová Diosan jakʼapankir serafín sat jilïr angelanakaw mä aruki wali respetomp qʼochupjjäna, akham sasa: “Qollana, Qollana, Qollanawa taqe chʼamani Tatitojja; taqe aka oraqesti jupan jachʼa kankañapampi phoqhantatawa” sasa (Isaías 6:3, 4). ¿Kunatsa kimsa kutejj qollan sasajj sapjjpachäna? Jehová Diosajj kunja qollanas ukwa uñachtʼayañ munapjjäna (Apocalipsis 4:8). Ukat Biblianjja, qalltat tukuykamaw Jehová Diosan qollanätap uñachtʼayi. Ukat walja kutirakiw “qollana” siski uka arojj Diosan sutipamp chik uñsti.\n3. Diosar jakʼachasiñat sipansa, ¿kunjam amuyasas jaqenakajj Jupat jitheqtapjje?\n3 Ukhamajj Jehová Diosajj wali qollanawa. Ukat ukham qollan Diosatwa uñtʼayasiñ munaraki. Ukampis qollan Diosarojj janis jakʼachasiñjamäkaspa ukham waljanejj amuyapjje. ¿Kunatsa? Awisajj qollanat uñtʼat jaqenakajj wali jachʼa jachʼa tuktʼataw sarnaqapjje, janiw jaqe masiparus yäqapkiti, ukatwa Diosajj ukhamäpachaw sas amuyapjje. Ukat yaqhepasti, sinti juchararaw amuyasipjjaraki, ukatwa janis mä qollan Diosar jakʼachasiñjamäkaspa ukham amuyapjjaraki, ukajj wali llakkañawa. Qollanätapatjja jukʼampwa Diosar jakʼachasiñasa. ¿Kunatsa ukham sistanjja? Nayraqatjja, “qollana” siski uka arojj kamsañsa munpacha uk yatjjatañäni.\n“Qollana” siski uka arojj kamsañs muni\n4, 5. 1) ¿Qollana siski uka arojj kamsañs muni, ukat kamsañs jan munkaraki? 2) ¿Kuna pä toqet “yaqhachatas” Jehová Diosajja?\n4 Jehová Diosajj qollanäkchisa, janiw jachʼa jachʼa tukurïkiti, ni mayninakarus jiskʼachirïkiti, ukanakajj janipuniw Jupatakejj akchʼas walïkiti (Proverbios 16:5; Santiago 4:6). Ukhamajj ¿“qollana” siski uka arojj kamsañsa munpacha? “Yaqhachata” siski uka hebreo arutwa juti. “Qollan” siski uka arojj janiw aleq arukïkiti, jan ukasti Diosar yupaychañ toqer uñtayatawa. Ukatjja, kunanakatï jan qʼañuchatäki, qʼomäki uk sañ munaraki. Ukhamasti, Jehová Diosajj jucharar jaqenakat yaqhachatawa.\n5 Ukhamajj ¿jan jakʼachasiñjam Diosäpachati? Janiwa. “Israelan Qollan Diosapajj” akham sasaw markapar säna: “Jumanak taypin utjasiri Diosätwa” sasa. Cheqansa, jiwasjam jucharar jaqenak taypinwa utjasïna (Isaías 12:6; Oseas 11:9). Ukhamasti, Jehová Diosajj janiw jiwasat jayankkiti. Ukampis yaqhachataw sasinjja, ¿kamsañs munpacha? Uk pä toqet uñjañäni. Nayraqatjja, Jupa sapakiw taqe kunjjar Munañanejja, janiw jupat jukʼamp qollanasa, ni qʼomas utjkaspati (Salmo 40:5; 83:18). Maysa toqetjja, janirakiw Jehová Diosajj juchampi qʼañuchatäkiti. Uk yatiñajj wali askiwa. ¿Kunatsa?\n6. Jehová Diosajj janiw akchʼas juchampi qʼañuchatäkiti, ¿uk yatiñajj kunatsa jiwasatakejj wali aski?\n6 Aka ñanqha pachanjja janiw kunas qʼomäjjeti. Diosat jitheqtat jaqenakajj juchjja chuymaruw apapjje ukat ukarjamaw sarnaqapjjaraki. Ukat jiwasajj ukhamarakiw juchar jan puriñatakejj sapa mayni wal chʼamachastanjja (Romanos 7:15-25; 1 Corintios 10:12). Ukampis Jehová Diosajj janiw ukhamäkiti, jupajj qollanawa. Janipuniw mä akchʼas juchampejj qʼañuchaskaspati, jupajj juchatjja jitheqtatawa. Ukatwa, juparojj wali suma Awkirjam atinistanjja. Jupajj janiw jucharar awkinakjamäkiti, janiw khitirus tʼaqhesiykaspati, ni jiskʼachkaspasa, janirakiw jan walsa sarnaqkaspati. Qollanätaj laykojj arsutaj phoqapunïwa sasaw mä kutejj säna, ukhamajj wali atiniskañ qollan Diosawa (Amós 4:2). ¿Janit uk yatiñajj wali askïki?\n7. Jehová ukat qollana uka arunakajja, ¿kunatsa mayakiw sasajj sissna?\n7 Qollana sasinjja, pachpa Jehová Diosatsa parlksna ukhamawa. Amuytʼañäni, kunapachatï jucha siski uka aru istʼktan ukhajja, jaqetpun amuytanjja. Janiw juchampi jaqempjja jaljtayksnati. Juchanïtasajj taqe kunanwa uñjasi. Ukatjja, qollana siski uka arumpejj ukhamarakiwa, janiw Jehová Diosat jaljtayksnati. Taqe kunanwa qollanätapajj uñjasi. Jupajj janiw akchʼas jan walinakampi qʼañuchatäkiti. Ukhamajj qollana siski uka aru maysar apanukusajj janipuniw Jehová Diosar uñtʼksnati.\nJehová Diosajj qollanawa\n8, 9. Janisay Diosjam qollanar tukksnajja, ¿kunjamsa Diosajj qollanäñasatak yanaptʼistu?\n8 Niyakejjay alajjpachankir Jehová Diosajj qollanächejja, jupatwa qollanäñajj juti. Janiw jupa sapakejj qollanäñ munkiti, jan ukasti yaqhanakarojj qollanaptayarakiwa. Amtañäni, kunapachatï Moisesamp mä ángel toq nakhaskir qoqa taypit Diosajj parläna ukhajja, uka cheqajj qollanaptayatänwa (Éxodo 3:5).\n9 ¿Jucharar jaqenakajj qollanar tukupjjarakispati? Janis Diosjam qollanäpkchispajja, Jupan yanaptʼapampejj qollanäpjjaspawa. Israelitanakarojj qollan markaruw tukupjjäta sasaw säna (Éxodo 19:6, NM). Ukatakejja, kunjamatsa sum yupaychapjjaspa ukwa Diosajj yatichäna. Ukatwa qʼom sarnaqapjjañapatakejj Leyinaksa churäna. Ukatjja, jilïr sacerdoten parapansa, mä qellqataw utjäna, ukansti akham sänwa: “Jehová Diosajj qollanawa” sasa (Éxodo 28:36, NM). Uka qellqatajj wali qhanänwa, kunattejj qorit luratäsajj wal kʼajäna. Cheqpachansa, wali qʼomaw Diosarojj yupaychapjjañäpäna, ukat jupanakas ukham qʼomaw sarnaqapjjañaparakïna. Diosajj akham sänwa: “Jumanakasti qollanäpjjam, naya Tatitu Diosamasti qollanätwa” sasa (Levítico 19:2). Diosan yatichäwinakaparjam sarnaqasajja, juchararäkasinsa israelitanakajj qollanäpjjasapänwa.\n10. ¿Kunjamsa israelitanakajj Diosar uñjapjjerïna, ukat uka jakʼankir markanakanjja kunjamsa diosanakapar uñjapjjarakirïna?\n10 Israel markanjja Jehová Diosajj wali qollanat uñjatänwa. Ukampis uka jakʼankir markanakanjja, amuyunakaparjamakiw diosanak lurasipjjäna, ukanakajj janiw mä jukʼas qollanäpkänti, kunattejj wali tʼaqhesiyiri, qollqe chuyma, ukat qʼañu amtanakar apiri diosanakat uñjatäpjjänwa. Uka diosanakar yupaychasajj uka jaqenakajj qʼañuchatäpjjarakïnwa. Ukatwa, Jehová Diosajj uka jaqenakampi jan chikachasipjjañapatakejj israelitanakarojj wal ewjjäna, janiw jupanakat kuns yateqasipjjañapäkänti (Levítico 18:24-28; 1 Reyes 11:1, 2).\n11. ¿Kunjamsa Jehová Diosan qollanätapajj angelanakansa, serafín sat mayni angelanakansa ukat Jesusansa amuyasi?\n11 Jehová Diosan ajllit nayra Israel markapajj wali qʼom yupaychañatakiw chʼamachasipjjäna, ukampis janiw Jehová Diosan millón millón angelanakapjam yupaychapkänti. Alajjpachankir uka angelanakajja, jan jitheqtasaw Diosar taqe chuyma servipjje, ukatwa “waranq waranqa qollananaka” satajja (Judas 14, MT). Jupanakajj Diosjam wali kʼajkir qollanäpjjarakiwa. Ukatjja, Isaiasajj visionan uñjkäna uka serafín sat angelanakat amtarakiñäni. Jehová Diosajj taqenit sipansa wali qollanawa sasaw qʼochusajj taqenir yatiyapjjäna. Ukat jupanakat sipansa mä jilïr angelaw utjaraki, ¿khitïpachasa? Jesusawa. Diosan uka sapa Yoqapajj Awkipjam wali qollanarakiwa, ukatwa “Diosan Qollanapa” satajja (Juan 6:68, 69, NM).\nQollan suti, qollan ajayu\n12, 13. 1) ¿Kunatsa Diosan sutipajj qollanaw sasajj sistanjja? 2) ¿Kunatsa Diosan sutipajj qollanaptayasiñapa?\n12 Jichhajj Diosan qollan sutipat parltʼarakiñäni. Kunjamtï nayrïr yatichäwin yateqaniwayktanjja, Diosan sutipajj janiw aleq sutikïkiti. Jan ukasti, kunjam Diosas ukwa uñachtʼayistu. Ukat Diosan “sutipasti qollanaraki[wa]” sasaw Bibliajj sistu (Isaías 57:15). Israelitanakar churkäna uka Leyinakarjamajja, Diosan sutipat jan wal parlirinakajj jiwapjjañapänwa (Levítico 24:16). Ukat Jesusajj Diosar mayisiñ yatichkäna ukhajja, akham sarakïnwa: “Alajjpachankir nanakan Awkejja, sutimajj jachʼañchatäpan [jan ukajj ‘qollanaptayatäpan’, NM]” sasa (Mateo 6:9). Qollana siski uka arojja, yaqhachaña sañ muni. Ukhamajj Diosan sutipajj janiw yaqha sutinakjamäkiti, wali qollanapuniwa. Ukampis ¿kunatsa Diosan sutip qollanaptayañajj wakisi?\n13 Diosan sutipajj kunaymanit jiskʼachata ukat qʼañuchataw uñjasiwayi. Edén jardinanjja, jan wali Diosäkaspas ukhamwa Jehová Dios toqet kʼarinak Supayajj parlatayna (Génesis 3:1-5). Uka urut aksaruw Supayajj aka ñanqha pachar kʼarinakapampi phoqantawayaraki (Juan 8:44; 12:31; Apocalipsis 12:9). Diosajj jan sinttʼasir qala chuymanïkaspasa, janis jakʼachasiñjamäkaspa ukhamwa iglesianakansa yatichapjje. Ukat Diosas chʼajjwäwinakapan yanaptʼkaspa ukham parlapjje. Ukatjja luratanakapsa jiskʼachapjjarakiwa, taqe kunas ina chʼusataks sartkaspa, jaqejj monots jutksna ukham parlapjje. Cheqas kunaymanitwa Diosan sutip qʼañuchawayapjje. Ukhamasti, Diosan qollan sutipajj janiw jukʼamp jiskʼachatäñapäjjeti, jachʼañchatäñapawa. Ukat uka qollan sutipajj mäpita wiñayatak jachʼañchatäjjaspa, ukat mäpita taqe kunjjar Munañanit uñjatäjjaspa ukwa wal muntanjja, ukar yanaptʼañajj wali askipuniwa.\n14. ¿Kunatsa Diosan ajayuparojj qollana sasejja, ukat kunatsa uka contra parlañajj wali jachʼa juchajja?\n14 Jehová Diosan qollan ajayupat parltʼarakiñäni (Génesis 1:2). Uka qollan ajay toqew Diosajj taqe amtanakap phoqe. Jupan luratanakapajj wali qʼoma ukat qollana ukhamawa, ukatwa kuna chʼamampitï lurki ukarojj qollan ajayu sasejja (Lucas 11:13; Romanos 1:4). Khititï uka qollan ajayu contra parlki, ukasti Diosan amtanakap contras saytʼkaspa ukamp sasiwa, uka juchajj janiw perdonatäkaniti siw Biblianjja (Marcos 3:29).\nJehová Diosarojj qollanätapatwa jukʼamp jakʼachastan\n15. Qollanätap yatisajja, ¿kunjamatsa Diosar ajjsaratas uñachtʼaytanjja, ukat uka arojj kamsañs muni?\n15 Kunjamtï Biblian uñachtʼaykejja, Diosarojj qollanätapatjja wal respetañasawa. Sañäni, Salmo 99:3 qellqatanjja akham siwa: “Ajjsarkañ sutipajj jachʼañchatäpan: ¡Tatitojj Qollanawa!” sasa. ¿Kunatsa “ajjsarkañ” sispacha? Alajjpachankir Awkisajj wali respetomp uñjatäñapaw uk sañ muni. Jupajj janiw qhorükiti, janirakiw tʼaqhesiyirïkisa. Jan ukasti, wali qʼoma, kʼajkiri, qollan Diosawa ukat taqe kunjjar Munañanirakiwa, ukatwa wali respetompi uñjañasa. Ukat ukham Diosätap yatisajj janiw jupat jitheqtkañäniti, jan ukasti jukʼamp jakʼachasiñäni. Uka toqet jukʼamp yatjjatañäni.\nKunatï qollanäki ukajj munkañawa\n16. 1) ¿Kunatsa kunatï qollanäki ukajj munkañajja? 2) ¿Kunjamsa Bibliajj Diosan wali qʼomätapsa, kʼajkirïtapsa ukat qhanätapsa qhanañchistu?\n16 Kunatï qollanäki ukajj sumawa sasaw Bibliajj saraki. Kawkjantï Diosajj jakaski uka cheqajj “qollana, kʼajkiri” ukhamaw siw Isaías 63:15 qellqatanjja. Kunatï sumäki ukjja taqeniw muntanjja. 33 janan jikjjataski uka foto uñjjattʼañäni. ¿Kunjamakis jumatakejja? ¿Janit uka cheqankañ munkasma? Umajj wali chʼuwaw jalaski, janiw kuna qʼañus jewqʼes utjkiti, ¡wali sumapuniwa! Ukampis uka jawirajj wali qʼañüspa, qalanakas pintjatäspa ukat qʼañu jewqʼenakan chʼamaktʼayatäspa ukhajj janiw sumäkaspati, janirakiw khitis ukankañ munkaspati. Ukhamajj kunatï qʼomäki, kʼajkirïki, qhanäki ukajj wali munkañawa. Ukat Diosajj kunj qollanasa uk qhanañchañatakejj uka pachpa arunakarakiw Biblian aytasi. Jehová Diosajj ninjamaw qhani, ukat kʼajkir qalanakjam jan ukajj metalanakjamaw wal kʼajtaraki, visionanakan ukham jupa kikpajj uñachtʼayasi. Ukanak yatisaw qollan Diosar jukʼamp jakʼachasiñ muntanjja (Ezequiel 1:25-28; Apocalipsis 4:2, 3).\n17, 18. 1) ¿Kunjamakis Isaiasajj mä visión uñjasajj jikjjatasïna? 2) ¿Kunjamsa Jehová Diosajj serafín sat mä angelampi Isaiasar yanaptʼayäna, ukat ukampejj kuns uñachtʼayäna?\n17 Ukampis Jehová Diosan wali qollanätap yatisajja, ¿kunjamakis nayraqatapan jikjjatastanjja? Janiw khitis jupjamäksnati, jiwasajj jucharar jaqekïtanwa. Ukat ¿janirakit jupar jakʼachasksna? Isaías profetajj kamsänsa uk amtañäni. Jehová Diosajj wali qollanawa sasin serafín sat angelanakajj qʼochupkäna ukhajja, akham sänwa: “¡Ay, kunakïkan nayatakejja, jichhajj jiwapunchëjjaya! Nayrajjampiw taqe chʼamani Tatitu Reyirojj uñjta, nayasti jucharar jaqëstjjaya jucha parliriraki, jucha parliri marka taypinrak jakaraktsa” sasa (Isaías 6:5). Jïsa, Jehová Diosajj kunja qollanasa, ukat jupajj kunjam jucharar jaqekïnsa ukanak amuyasïna. Qalltanjja wali aynachtʼataw jikjjatasïna. Ukampis Jehová Diosajj janiw ukhamak jaytjkänti.\n18 Serafín sat mä angelaw chuymachtʼäna. Jankʼakiw altarat mä nina sankʼa apaqanïna, ukampiw lakat uchäna. ¿Janit nina sankʼampi lakat uchasajj qhatiraykpachäna? Amtañäni, janiw cheqa nina sankʼampi lakat apkatkänti, mä visionakïnwa. Kunjamsa templonjja juchanak pampachayasiñatakejj altaran sacrificionak sapür loqtapjjäna ukjja, judío jaqjamajj sum yatïna. Ukhamasti, kunjamsa uka pantjasir jan ukajj ‘juchanak parlir’ jaqerojj qollan Diosajj askit katoqaspa, ukwa uka angelajj munasiñampi Isaiasar amtayaskäna. * ¿Kunsa ukajj uñachtʼayistu? Mä jucharar jaqeru qollanjam katoqañatakejj Jehová Diosajj jankʼakiwa (Isaías 6:6, 7).\n19. ¿Kunjamatsa jucharar jaqenakajj Dios nayraqatan qollanat uñjatäsna?\n19 Jichhajj jiwasat parltʼarakiñäni. Jerusalén templon loqtaskäna uka sacrificionakajj mä jachʼa sacrificioruw uñtayäna, kunjamas Jesucristojj 33 maran loqtasiñapäna uk uñachtʼayäna (Hebreos 9:11-14). Ukhamasti, juchanak perdonayasiñatakejj taqe chuym arrepentisisin jan wali luräwinak apanukjjañasawa ukat Jesucriston loqtasitapar atinisiñasarakiwa (1 Juan 2:2). Ukhamatwa Diosajj askit uñjistaspa. Apóstol Pedrojj akham sasaw amtayistu: “Diosan arunakapan qellqatasti sarakiwa: ‘Jumanakajj qollanäpjjam, nayasti qollanätwa uka layku’” sasa (1 Pedro 1:16). ¿Amuytanti? Janiw Jehová Diosajj nayjam qollanäpjjam siskiti; jupajj janiw jan phoqañjam wali chʼamanak maykistaspati (Salmo 103:13, 14). Jan ukasti, Jehová Diosajj qollanawa, ukatwa qollanäpjjam sistojja. Jucharar jaqëkasasa, “munat wawa[nakapjamajj]” jupat yateqasisin qollanäñataki chʼamachasiñasawa (Efesios 5:1). Ukampis ¿kunjamatsa jiwasajj qollanaptsna? Jehová Diosampi sum apasiñataki chʼamachasiñasawa, juparuw “katuyasjjañasajja”, mä arunjja, qollanaptañataki sapüru chʼamachasiñasawa (2 Corintios 7:1).\n20. 1) Qollan Dios nayraqatan qʼomäsnawa, ¿kunatsa uk yatiñajj wakisi? 2) Isaiasajj Dios nayraqatan qʼomäjjatap amuyasïna ukhajja, ¿kunjamas jikjjatasïna?\n20 Kunatejj cheqapäki ukat qʼomäki ukarojj Jehová Diosajj wal munasi. Ukat kunatejj jan walïki ukarojj uñisirakiwa (Habacuc 1:13). Ukampis janiw jiwasar uñiskistuti. Kunatejj walïki ukat jan walïki ukanak jupjam uñjañäni, mä arunjja, wali munat Yoqapan kayup sum arkañataki chʼamachasiñäni ukhajja, Jehová Diosajj juchanakas pampachistaniwa (Amós 5:15; 1 Pedro 2:21). Jïsa, juchararäkasinsa Dios nayraqatan qʼomäsnawa, qollanäksnas ukhamwa Diosajj uñjistaspa. ¿Uk yatisajj kunjamakis jikjjatastanjja? Isaiasat amtañäni, kunapachatï Jehová Diosajj wali qollanaw siri istʼäna ukhajja, wali juchanïkaspas ukham amuyasïna. Ukatwa akham säna: “¡Ay, kunakïkan nayatakejja, jichhajj jiwapunchëjjaya!” sasa. Ukampis Dios nayraqatan qʼomäjjatap amuyasïna ukhajja, janiw ajjsarayasjjänti. Ukat Jehová Diosajj mä yanapir khitañataki thaqkäna ukhajja, “akankasktwa” sasaw säna, janisay kunar sarañsa yatkchïnjja, jankʼakiw akham säna: “Nayar khitasita” sasa (Isaías 6:5-8).\n21. ¿Kunatsa jiwasajj qollanarakïsna?\n21 Jiwasajj qollan Diosar uñtasita luratätanwa. Ukhamasti, sum sarnaqañasa ukat Diosar uñtʼañ munañas chuymasankiwa (Génesis 1:26). Ukat qollan Diosan luratjamajj qollanarakïsnawa. Sapa maynitejj qollanäñataki chʼamachasiskakïñäni ukhajja, kusisitaw Diosajj yanaptʼistani. Jukʼampiw juparus jakʼachasirakiñäni. Ukat kunjamtï jutïr yatichäwinakan uñjkañänejja, alajjpachankir qollan Awkisajja, wali chʼamani, yatiñani, munasiri ukat taqe kunsa cheqapar uñjiri ukham Diosawa. Ukanakaw jupar jakʼachasiñ jukʼampi yanaptʼarakistani.\n^ tʼaqa 18 Arunakampipuniw jaqejj jil juchachastanjja, ukwa “jucha parliriraki” siski uka arojj sañ muni (Proverbios 10:19; Santiago 3:2, 6).\nLevítico 19:1-18 ¿Diosan kawkïr yatichäwinakaparjam sarnaqasas qollanäsna?\nDeuteronomio 23:9-14 ¿Qollanäñatakejj kunatsa qʼom jakañasa? ¿Isisasa, askichtʼasitasas ukat utasas kunjamäñapasa?\nRomanos 6:12-23; 12:1-3 Niyakejjay qollanäñatak chʼamachasiskstanjja, ¿kunjamsa akapacharus jucharus uñjañasa?\nHebreos 12:12-17 ¿Qollana jaqëñasatakejja kunanak lurañasäspasa?


Bolivia: Markachirinakax qulqi willtäwinakat ukhamarak olímpica ukan juk’anik chikanchasipk ukxat amuykipapxi · Global Voices Aymarata\nJaqukipäw uñt'ayata/apkatata 28 Willka kuti phaxsi 2012 8:43 GMT\nAka blog ullart'apxañäni English, Malagasy, Svenska, Español\nAka post Olimpíadas Londres 2012 ukxt qilqatawa.\nNiya XXX Olímpicos anatawinak Londres markana qalltaskipana, delegación boliviana ukatx walja irpirinaka (dirigentes) ukat entrenadores ukanakax anatirinakat sipans jilaw purïna. Bolivia markatx 5 t’ijtirikiw (atletas) yant’asipxani.\nJaniw mayni boliviano tijt’iris mä medalla olímpica ukx jikxatirinaknti.\nBlogger ukhamarak Beiging 2008 olímpico ukan boliviano Fadrique t’ijtirix Clavo en el zapato sutin blogupanwa qilqt’i:\nEl Quijote, la obra máxima de Cervantes, satirizó a aquellas personas que al igual que el Ingenioso Hidalgo, persisten locamente en busca de sus sueños y luchando contra sus propios fantasmas con valentía. Así probablemente se identifiquen algunos de nuestros representantes olímpicos en América Latina, y más aún en Bolivia, donde ser deportista profesional es poco menos que una quimera y una irreverencia. El deportista, desde pequeño tiene que luchar contra un entorno familiar y educativo que prima horas de estudio o de trabajo, un entorno social que le tienta por la senda de los brebajes dipsómanos, un entorno profesional inestable y un reconocimiento social absolutamente limitado.\nQuijote, ukax Cervantes obranx jaqinakaruw phiskasina. Inas ukham America Latina uksat chikancht’asirinakasax uñt’asipchini, Bolivia markanx yatxatat anatiriñax janiw juk’akaspas ukham uñjatawa. Anatirix jisk’atpachw wila masipatak yatiqawipatak ch’amt’añapa. Chiqawa, Bolivia markanx anatäwitakix juk’a qulqikiw utji. Ukampirus cultura deportiva ukatakix juk’akirakiwa..\nMedios, irpirinaka ukat markachirinakax janiw medalla uk mayipkitti.\nOlímpica uka yant’asiwitx redes sociales ukanakanx kunayman arsuwinakaw iyawsasiwayxi nayraqatax Comité Olímpico Boliviano (COB), Edgar Claure irpiripatak chiqancht’atawa.\nPortal digital Oxígeno Bolivia ukax uñt’ayiwa:\nEdgar Claure ukax sapüruw $us 250 ukha apsusi, ukampirus hotel de cinco estrellas ukan qurpachatanïwa, k’añaskuni ukhamarak jaqukipirini (traductor); Comité Olímpico Boliviano ukan irpiritapata. Ukhamakipansti phisqha bolivianu Londres 2012 ukan kimsa samir arxats chikanchasipkan ukanakax sapürux $us 15 ukhakwa katuqapxi ukatx Villa Olímpica ukanak qurpachatapxani.\nMiroslava Fernández yatiyir (periodista) jupan (@kiske_one) Twitterapanw juk’a arunakan (resumen) uñt’ayi :\n@kiske_one: Arusiwinakax qalltiwa. Bolivia markax sapa maraw 800.000 dólares ukha katuqi, 11 irpiritaki (dirigentes) ukax 5 t’ijtirir yanapt’añatakis pisiwa #JJOO\nUkham ch’axwäwinaka uñjasaxa, Bolivia markan jilïr irpirix Comité Olímpico Boliviano suyt’ayañatak mä thakhi mistuw thaqhi . Ukhamwa, Fadrique Iglesias, ukax mä post ukan uñt’ayas tukt’ayi:\nQalltäwikaspas ukhamaw t’ijtirinakax uñjata. Medallanakaw mayiña, nayraqatax cultura deportiva uka jikxatañatakiw qalltaña, parque ukanakar wawanakaw phuqhantaña.\nAka post ukax Olimpíadas Londres 2012 ukat qilqt’atawa.


Jichhurux wawanakan urupaw amt’ata | Radio San Gabriel\nJueves, Abril 12, 2018 - 09:58\nMä waranqa llatunk pataka tunka payani maranaw mä tunka payani urukipana aka qasawi (abril) phaxsinx Organización de Estados Americanos ukhamaraki UNICEF uksankirinakax ut’ayawapxana akham sata amtawi“ Declaración de Principios Universales del Niño”, uka tuqix wawanakaru arxtaña kunkimpi, kunatix jupanakarux janiw kuna yäqawimpis yanapatakanti.\nUka amtarjamasti mä waranqa llatunka pataka phisqha tunka pusini marataw aka Bolivia uraqisanx uka pachan marka irpirinakax ut’awayapxi markasanx sapa tunka payani urunakakipana aka qasawi phaxsinx wawanakana urupa ukhama amtatañapataki. Ukhat jichhakamaw ukhama amt’apjixa.\nJichhurunakanx kunaymani kamachinakaw utjixa, ukhaman wawanakaru arxatañataki. Ukhamakipansa jakthapiwinakarjamax sapa kimsawawanakatx paninix kuna kasta ñanqhachawinakampis aynacht’ayatapunipxiwa ukhamaw amtawinakax qhansti\nJichhurux waliw utjawina, yatiqaña utanakana, irpirinakatsa wawanakax yäqt’ata jikxatasiwayapxi, jichhax jupanakax sarakiwa sapuruna nanakaru ukhamana uñjaña utjaspa wali kusisiñaspawa.


Bible in one year - Aymara Bible 1997 - February 7\n1. Tatitusti Moisesarojj sänwa:\n2. “Israelitanacarojja nayataqui ofrenda apthapipjjañapataqui yatiyam. Jumanacasti, apthapipjjätawa qhitinacatejj take chuymampi churañ munqui ucanacata.\n3. Aqham ofrendanacwa apthapipjjäta: kori, kollke, cobre,\n4. morado tela, púrpura sat tela, wila tela, lino sat kokata suma lurat hilo, cabritonacan t'awrapa,\n5. oveja lip'ichinaca wilaru tiñsuta, suma lip'ichinaca, acacia sat maderanaca,\n6. aceite lamparanac khanayañataqui, suma k'apquir perfumenaca loktañ aceitetaqui, uqhamarac k'aphichañ inciensotaqui,\n7. ónice sat suma kalanaca, uqhamarac yakha suma kalanaca sacerdotena isiparu, uqhamarac pechopäqui ucqhanacaru uchañataqui.\n8. Nayataquisti mä kollana utjäwi lurarapipjjetäta, ucan nayajj jacañajjataqui.\n9. Ucampis uca utjäwjja, uqhamarac take yänacapsa cunjämtejj nayajj uñacht'aycäma uqhamarjamaw luräta.\n10. “Acacia sat maderatjja mä arca lurapjjäta, ucan tupupasti aqhamäñapawa: largorojja mä metro tunca centimetroni, anchorusti sojjta tunca pheskan centimetroni, altorusti sojjta tunca pheskan centimetroraquiqui.\n11. Mankhatsa, ankäjjatsa korimpiw lip'suyäta, uqhamarac patatsa korimpiraquiw muyuquipayaraquïta.\n12. Ucjjarusti pusi argollanacwa korita luraraquïta, ucatsti uchätawa arcan puspach cayuparu, paysti maysa ladoru, paysti maysaruraqui uqhama.\n13. Ucjjarusti lawanacwa waquicharaquïta acacia sat maderata, ucatsti uca lawarojja patatjja korimpiraquiw tak lip'suyäta.\n14. Uca lawanacjja arca cayunacana uchatäqui uca argollanacaruw sut'untayäta, ucampi arca callañataqui.\n15. Uca lawanacjja arca cayuncqui uca argollanacatjja janipuniw aysütati, jan ucasti pachparuw jaytäta.\n16. Uca arcarojj ucharaquïtawa cawquïr amtäwinactejj lurctan uca leyinaca.\n17. “Ucjjarusti uca arcataquejj mä tapa luraraquïta, ucasti koricamaquïñapawa. Ucasti aqhamäñapawa: largorojja mä metro tunca centimetroni, anchorusti sojjta tunca pheskan centimetroraqui.\n18. Ucatsti pani querubines sat angelanac koritcamaqui luraraquïta martillompi lek'suta, ucatjja arcarojj purap thiyaruw uchäta.\n19. Arca tapamp, querubines sat angelanacampejja mä sapa maypachaquïñapawa. Ucatsti maysa tapa lado tokeruw uchäta, maysti maysa tokeruraqui.\n20. Aca querubines sat angelanacsti purap uñthapisitwa uchäta, arca taparu uñjjatatcama, chhekhanacapasti arca tapa patjjaru janjjatatcamäñapawa imjjatañataqui.\n21. Ucampis uca arca patjjarojj juchanacat pampachatäñataqui ofrenda loktañäquis uca, uqhamarac cuna amtäwinactejj lurctan ucanac uchäta, ucatsti tapampiw khopjjatjjäta.\n22. Ucanwa jumampejj jiquisiñäni. Nayajja suma arust'äwi arca patjjancqui uca pä querubines sat angelanac taypitwa israelitanacataquejj arunacajja churanïma.\n23. “Mä mesa acacia sat maderat luram, uca mesan tupupasti aqhamäñapawa: largorojja llätunc tunca centimetroni, anchorusti pusi tunca pheskan centimetroni, altorusti sojjta tunca pheskan centimetroniraqui.\n24. Ucarojj korimpiw patat lip'suyäta, uqhamarac ladonacatsa korimpiraquiw muyuquipayaraquïta.\n25. Uca mesan thiyapsti anchorojj pakallko centimetroni luraraquïta, uca thiyarojj korimpiw patat muyuquipayäta.\n26. Ucjjarusti koritjja pusi argollanacwa luraraquïta, mesan puspach cayunacapajj sarakqui uca esquinanacaruw uchäta.\n27. Ucampis aca argollanacajj mesa thiya mankhancañapawa, uqhamata mä lawampi ayantasina uca mesa callañataqui.\n28. Uca mesa callañataquisti acacia sat lawata lurasinsti patatjja korimpiraquiw lip'suyaraquïta.\n29. Ucjjarusti koritcamaqui platonaca, cucharanaca, jarranaca, jach'a copanaca umjama ofrendanaca loktañataqui luraraquïta.\n30. Uca mesarojj sapa cutipuniw t'ant'jja uchäta nayan nayrakatajjanjja.\n31. “Ucjjarusti koritcamaqui mä candelero martillompi lek'susa luraraquïta. Ucampis uca candeleron cayupasa, sayiripasa, copanacapasa, mokonacapasa, pankaranacapasa mayaqui lurataraquïñapawa.\n32. Uca candeleronsti sojjta amparanacaw ladonacat mistsuñapa, maysatjja quimsa, maysatsti quimsa uqhama.\n33. Candelerota sarakqui uca sojjta amparanacajja, quimsa copanïñapawa almendro sat pankararu uñtata, copanacapampi, mokonacampi uqhama.\n34. Ucampis candeleron sayiripasti pusi copanacanïñapawa almendro sat pankararu uñtata, ucarusti copanacani, mokonacani uqhama.\n35. Candelerona amparanacapajj sarakqui ucat aynachanjja quimsa mokonacaw utjañapa, sapa parisa amparanac mankhena.\n36. Candeleron, copanacapampi amparanacapampejj mayaqui luratäñapawa koritcamaqui martillompi lek'suta.\n37. Uqhamarac luraraquïtawa pakallko lamparanaca, ucsti uchätawa amparanac patjjaru, uqhamata nayrakataru khant'añapataqui.\n38. Uqhamaraqui tenazanacsa, platillonacsa koritcamacwa luraraquïta.\n39. Candelero, uqhamarac yänacapsa lurätawa suma koritcamaqui quimsa tunca quimsan kilonacata.\n40. Jichhasti suma amuyumpi luram cunjämtejj kollunjja uñacht'aycsma uca quipcaqui.\n1. “Tatitumpi Jiquisiñ Carpsti tunca cortinani luräta, uca cortinanacajja lino sat hilonaca c'anthitata luratäñapawa, suma azul telata, morado telata, uqhamarac wila telata, ucasti querubines sat angelanacampi suma bordatäñapawa.\n2. Sapa maya cortinasti aqham tupunïñapawa: largorojja tunca payan metro chicatani, anchorusti pä metroniraqui.\n3. Pheska cortinanacjja mayaqui ch'ucthapïta, uqhamarac chicat pheska cortinanacjja mayacwa ch'ucthapiraquïta.\n4. Cortinanacarusti ojalanacwa uchäta morado ch'anqhanacampi, nayrïr pheska cortinanaca thiyanacapata, uqhamarac khepa pheska cortinanacan thiyanacapatsa.\n5. Nayrïri pheska cortinanacaru, uqhamarac khepa pheska cortinanacarojj pheska tunca ojalanacwa luräta, uqhamata mayasa mayampi suma janthaptañapataqui.\n6. Ucjjarusti pheska tunca ganchonaca koritcamaqui luraraquim, ucampi cortinanacjja t'irthapiñataqui, uqhamata Tatitumpi Jiquisiñ Carpajj sayt'añapataqui.\n7. “Ucjjarusti tunca mayan cortinanaca luraraquim cabrito t'awranacata Tatitumpi Jiquisiñ Carpa patjjaru uchañataqui.\n8. Sapa maya cortinasti aqham tupunïñapawa: largorojja quimsa metro chicatani, anchorusti pä metroniraqui.\n9. Ucatsti pheska cortinanacjja yakhacwa ch'ucthapïta, ucjjar sojjtäqui ucsti yakharaqui ch'ucthapiraquïta, ucampis sojjtïr cortinäqui ucsti Tatitumpi Jiquisiñ Carpa nayrakataruw doblt'anïta.\n10. Ucatsti pheska tunca ojalanaca nayrïr pheska cortinanaca ch'ucthapcta uca thiyanacaru luraraquïta, uqhamarac pheska tunca ojalanaca khepa sojjta cortinanaca ch'ucthapcta ucanacarusa.\n11. Ucjjarusti pheska tunca ganchonaca broncetcamaqui luraraquim, ucatsti t'irthapim cortinanacjja ojalanacatcamaqui, uqhamata uca carpajj mayaquïñapataqui.\n12. Mankhat jilt'qui uca cortinanacjja chicatpacha uca carpa khepäjjaruw warcoktayapjjäta.\n13. Uqhamata Tatitumpi Jiquisiñ Carpajj imantatäñapataqui, jilt'qui uca cortinanacajj largorojj purap thiyaru warcoktaniñapataqui, ucatsti paypach thiyataquejja pusi tunca pheskan centimetröñapawa.\n14. “Uca carpa patjjataquisti luraraquïtawa ovej lip'ichinacata wilaru tiñita, ucjjaru patataquisti yakha suma lip'ichinacataraqui.\n15. “Uqhamarac Tatitumpi Jiquisiñ Carpataquejj suma tablanaca acacia sat lawata luraraquïta, ucatsti chekacwa sayt'ayaraquïta.\n16. Sapa maya tablasti aqhamäñapawa: largorojja pusi metro chicatani, anchorusti sojjta tunca pheskan centimetroni.\n17. Sapa maya tablasti pä p'iyanïñapawa, uqhamata suma pasjasiñapataqui mayas mayampi jan onjjtquiri. Takpach tablanacwa uqham luräta Tatitumpi Jiquisiñ Carpataquejja.\n18. Uca carpa tablanac lurañ tucuyasinsti, aynach tokerojj pä tunca tablanacwa uchäta.\n19. Uca tablanac cayuru uchañataquisti kollketwa luräta pusi tunca planchanaca. Sapa maya tabla cayurusti pä planchanacwa uchäta, uqhamata tabla p'iyatanacajj suma pasjasiñapataqui.\n20. “Uqhamarac amsta tokerusti pä tunca tablanacaracwa ucharaquïta.\n21. Ucampis pusi tunca kollket lurat planchanacatjja, sapa maya tabla cayurojja paya planchanacaracwa ucharaquïta.\n22. Uca quipcaraqui inti jalanta tokerusti carpa khepäjjarojja sojjta tablanacwa ucharaquïta.\n23. Uqhamarac pä tablanacwa luraraquïta khepäjja paya esquinanacataqui.\n24. Sapa maya tablanacajja suma juntthapitäñapawa aynachat amsta nayrïr anillcama. Uca quipca lurataraquïñapawa esquinanacataquejja paypach tablajja.\n25. Uqhamasti quimsakallko tablanacäniwa, tunca sojjtan kollket lurat planchanacapampi uqhama sapa maya tablataquejj pä planchanaca.\n26. “Ucjjarusti pheska morok'o acacia sat lawata waquicharaquïta maysa thiya carpa tablanacataqui.\n27. Uqhamarac maysa thiya tablanacataquisti pheska morok'o lawanacaraqui, uca quipcarac inti jalanta khepäjj toketaquisti pheska morok'o lawanac waquicharaquïta.\n28. Ucampis chicachicanccani uca morok'o lawasti tablanaca chicachica taypwa pasañapa maysa thiyata kalltasa maysa thiyacama.\n29. Ucjjarusti tablanacarojj korimpiw patatjja lip'suyäta, uqhamarac argollanacsa koritaracwa luraraquïta uca cheka korimpi patat uchat morok'o lawanacarojj pasañapataqui.\n30. Uqhamasti uca Tatitumpi Jiquisiñ Carpjja cunjämtejj kollunjja uñacht'aycsma ucar uñtatwa luräta.\n31. “Ucjjarusti luraraquïtawa mä velo azul telata, wila morado telata, wila telata, uqhamarac lino sat hilo c'anthitata. Ucatsti uca velorojja pä angelanacwa luräta suma bordata.\n32. Ucatsti acacia sat lawat lurat pusi postenacaru warct'am, korit lurat ganchonacampi caturayasa. Ucampis uca poste lawanacajj patata korimpi lip'suyatäñapawa, aynacharusti kollketa lurat planchampiraquiw uchäta sapa posteru mä planchampi.\n33. Uqhamasti uca veljja ganchonacampiw warct'äta, ucatsti uca velo khepäjjarojja uchätawa suma arust'äwiru mantatäqui uca arca. Ucampis uca velowa jumanacataquejj jaljtäni kollanäquis ucata, kollanansa kollanapäquis ucampitjja.\n34. Arcjja kollanansa kollanapa sat chekaruw uchäta tapampi khopjjatasina.\n35. Ucampis mesjja velota ankäjjaruw uchäta, kollana sat chekaru amsta tokeru; uqhamarac candelerjja ucat aynach tokeruraquiw ucharaquïta mesa uñcatasiru.\n36. “Uqhamarac Tatitumpi Jiquisiñ Carpa puncu jist'antañataquisti mä cortina luraraquïta, ucasti c'anthita linota luratäñapawa azul telata, wila morado telata, uqhamarac wila telata, ucasti suma bordatäñaparaquiwa.\n37. Ucjjarusti cortinataquejj luraraquim pheska postenaca acacia sat lawata, ucatsti korimpiraquiw uca maderarojj patatjja lip'suyaraquïta, ucampis uca lawanac cayuru uchañataquisti broncetwa luraraquïta, uqhamarac sapa maya posteruraquiw korita lurat anchonacampi ucharaquïta.\n7. Tatitun arsutanacapajj chekapawa, jaken chuymapar machakaptayiriwa; Tatitun arunacapajj asquiwa, jan yatiñan jaker yatiñan tucuyiriwa;\n8. Tatitun camächit arunacapajj chekapawa, chuymar cusisiyiriwa; Tatitun arsutanacapajj k'omawa, nayranacar khan chuririwa.\n9. Tatitur ajjsartañajj k'omawa, wiñayatac utt'atawa; Tatitun arsutanacapajj chekawa, takpach ucanacajj asquiraquiwa;\n10. korit sipan juc'amp muncayawa, suma korit sipan juc'ampiwa; chhuyu misq'it sipan juc'amp mojjsawa.\n11. Ucatpï uywatamajj arunacam sum yatjjatejja, arunacam imañajj asquinac jicjjatañawa.\n12. ¿Qhitirac pantasitanacap yatisti? Tatay, imantat juchanacajjat k'omachjjeta,\n13. jach'a jach'a tucuñ chuym apakt'asita, janiquiy jach'a jach'a tucuñampejj atipjayistati. Uqhamat jan juchan jakerojj tucü; jach'a juchat khespiraquï.\n14. Tatay, arsutajjajj jumar cusisiyquirïpan, chuymajjan lup'itapajj nayrakatamcam purinpan, jumaw imantasiñ karkajjätajja, khespiyirejjätasa.\n32. ¡Jake masipan warmipampi sarnakerejja, jan amuyt'asiriwa! ¡Qhititejj uqham jan wal lurqui ucajja, jupa pachpawa tucjasisqui!\n33. Jupasti nuwjata, jisc'achatäniwa, ucatsti uca p'enka uñjasitapajja janiw armatäcaniti.\n34. Uca warmin chachapasti colerasisinjja mä ninjamaw naqhani, ucatsti uqhamat uqhama phoksusiñ horasansti janiw perdoncaniti;\n35. janiw cuna churatampis chuymachascaniti, janiraquiw churäwinacampis chuymap utt'ayascaspati.\n1. Jesusajj templot mistjjasinjja sarawayjjänwa, ucapachaw discipulonacapajj jupar jac'achasisin templon utanacap uñacht'ayapjje.\n2. Jesusasti jupanacarojj saraquïnwa: —¿Uñjapjjtati take acanaca? Khanacwa sapjjsma, acawjanjja janiw mä kalasa yakha kaljjaru kheparcaniti, takpachapuniw t'unjatäni —sasa.\n3. Jupanacasti Olivos sat kolluruw mistjjapjjäna. Ucan Jesusajj kont'atäsquipanwa discipulonacapajj mä jisct'a jamasat jisct'apjjäna: —Nanacajj munapjjtwa yatiña cunapachatï take acanacajj pascani ucanaca. ¿Cawquïrïnis chimpojja jumajj cutt'ancät ucqhajja, uqhamarac acapach tucuscan uca urutsa? —sasa.\n4. Jesusasti ucjjarojj saraquïnwa: — Amuyasipjjam, jan qhitimpis sallkjayasipjjamti.\n5. Waljaniraquiw nayan sutejjanjja jutani: ‘Nayätwa Cristojja’ sasa, jupanacasti waljaniruraquiw c'arintapjjani.\n6. Ist'apjjaraquïtawa guerranacjjata take chekana, ucampis janiw ajjsartapjjañamäquiti. Take ucanacajj pasañapapuniwa, ucampis janïraw acapachan tucusiñapajj horasäcaniti.\n7. Mä jach'a marcajj yakha jach'a marca contraw nuwasini, mä marcasti yakha marca contraraquiw sartani, ucapachaw mank'at pist'añajj utjani, usuñanacasa, orak qhatatinacas walja chekanacana.\n8. Take acanacasti jach'a t'akhesiñan kalltapaquïsquiwa.\n9. “Jumanacarusti catuntayapjjaraquïtamwa t'akhesiyañataqui, ucatsti jiwayapjjaraquïtamwa. Take jakenacaraquiw jumanacarojj uñisipjjätam nayar arcapjjatam laycu.\n10. Uca urunacansti waljaniraquiw nayar iyawsatanacapjja chhaktayasipjjani, jupanac puraraquiw maynis mayni contra catuntayasipjjani, uñisisipjjaraquini.\n11. Walja c'ari parlirinacaraquiw sartani, Diosatsa parlapcaspa uqhama, ucanacasti waljaniruraquiw sallkjapjjani.\n12. Uca take t'akhesiñanac utjipanjja yakhepanacajj munasiñapjja chhaktayasiniw maynit maynir munasiñäquis ucjja.\n13. Ucampis qhititejj tucuycama sayt'cani ucawa khespiyatäni.\n14. Diosan reinopat aca suma yatiyäwisti aca orakpachanwa yatiyatäni, uqhamat take marcanacan yatipjjañapataqui, ucatsti acapachan tucusiñapaw jutani.\n15. “Daniel profetajj kellkänwa cunatejj jan wali lurirïqui tucjirïcaraqui ucjjata. Cunapachatejj jumanacajj kollana chekar uc purir uñjapcäta ucqhajja, ac leet'irejj amuyt'pan,\n16. ucapachasti Judeanquirinacajj kollunacaruw jaltjjapjjañapa.\n17. Uta patancquis ucanacasti, jan sarakanpati utat ni cuna apsuñataquisa.\n18. Pampanquiristi jan utarojj cutt'anpati, ni isi aptasiriquisa.\n19. ¡Cunja llaccañänisa warminacataquejja, ucürunacantejj usur uñjasipjjan ucajja, jan ucajj ñuñusquir jisc'a wawanïcanis ucanacataquisa!\n20. Jumanacajj Diosat mayipjjam jan juyphipachan ni samarañ urun jaltañanacamajj wact'añapataqui.\n21. Ucürunacanjja walja t'akhesiñanacaw utjaraquini. Uqham t'akhesiñsti janiw jichhürcamajj qhitis uñjquiti aca orake lurasqui ucürutpacha, ni uca pasatats utjcaraquiniti.\n22. Diosatejj uca urunacjja jan jisc'aptaycaspa ucajja, janiw qhitis khespiyascaspati, ucampis Tatitojj jisc'aptayaniwa jupan ajllitanacapar munatap laycu.\n23. “Uqhamasti maynitejj mä cuns sapjjätamjja: ‘Acajjay Cristojja’ jan ucajja: ‘Qhäjjay Cristojja’ sasa ucarojj jan iyawsapjjamti.\n24. Ucürunacanjja walja sallkjirinacaw jutani: ‘Cristötwa’ sasa, uqhamaraquiw mayninacajj Diosat parlta sasaraqui, ucatsti ajllitanacarusa c'arintapjjaraquiniwa, milagronacampi, unañchanacampi lurasa.\n25. Take acanacsti jumanacarojj nayrakatwa yatiyapjjsma.\n26. Jumanacarutejj sapjjätamjja: ‘Cristojj wasaranquiwa’ sasajja, jan sarapjjamti, jan ucajja: ‘Aca uta mankhenquiw’ sasa, ucarojj jan iyawsapjjamti.\n27. Cunjämtejj mä llijullijojj uñjasi jalsut jalantcamajja, uqhamaraquïniwa Jaken Yokapajj jutcani ucqhajja.\n28. Cawquincquitejj jiwat amayajja, ucaruw siwik'aranacajj jutapjjani.


Jesusasti ucürunacanjja, Galilea tokenacanwa sinagoganacan Diosan khespiyasiñ arunacap yatiyasa sarnakäna, uqhamarac jakenacarus take usutanacapat c'umaraptayasa. Acanacasti yatisïnwa take Siria tokenacana, ucatsti cunayman usutanacaruraquiw Jesusan ucarojj apanipjjäna c'umaraptayañapataqui, uqhamarac ñankha ajayun mantatanaca, t'ucu usuninaca, suchunaca, uqhamarac take jan kollcay usutanacarus apanipjjäna. Jesusasti jupanacarojj c'umaraptayänwa. Walja jakenacaraquiw Jesusarojj arcapjjäna Galileata, uqhamarac Decápolis, Jerusalén, Judea ucanacata, uca quicparaqui Jordán inti jalsu tokenquirinacatsa.\n Tatituw awatirejjajja, janiw cunats t'akhescäti: suma ch'ojjña pastonacaruw samart'ayitu; k'oma uma thiyanacaruw awatitu, jupaw machak ch'am churitu, cheka thaquinjam irpitu, sutipar jach'añchañ laycu. Ajjsarcay lajja ch'amac chekawja sarcasasa, janiw cunarus ajjsarcäti, nayamp chic saratam laycu: lawamasa, thujrumasa, ch'am churitani. Uñisirinacajjan uñjcañaw mank'añ waquicharapista, k'apquir kollampiw p'ekejjat jawintista, vasojjasti phokharasquiwa. Munasiñamamp qhuyapayasiñamampejj sapürupuniw nayamp chicäsqui, Tatay, utamansti wiñayapuniw jacä.\n2 Corintios 1:3-8\n Yupaychañäni Jesucristo Tatitusan Dios Awquiparu. Jupaw jiwasar qhuyapayasir Awquisajja, uqhamarac chuymachirisasa. Take t'akhesiñanacasanwa Diosajj chuymachistu, jiwasajj t'akhesirinacar chuymachañasataqui, cunjämtï Diosajj jiwasar chuymachquistu uqhama. Cunjämatejj Cristo laycu wali t'akhestanjja, ucatjamaraquiw wali jach'a chuymachäwimpi chuymachatätanjja. Ucatpï nanacajj jumanacan chuymachäwi, uqhamarac khespiyasïwi catokapjjañamataqui t'akhesipjjtjja. Diosatejj chuymachapjjchitu ucajj jumanacan chuymachatäpjjañamataquiwa, khespiyatäpjjañamataquiraqui, uqhamat jumanacajj wali ch'amampi t'akhesipjjañanacamataqui. Wali jach'a suyt'añaw jumanacatjja utjapjjetu. Cunjämtejj Tatituncjjasina t'akhesipjjtajja, uqhamaraquiw Diosatjja chuymachäwjja catokapjjta. Jilatanaca, munapjjtwa yatipjjañama kawkha t'akhesïwinacatejj Asia tokenjja utjapquitänjja take ucanaca. Uca yant'anacajj wali ch'amapunïnwa, janjamaquiw ch'amas utjcjjapjjetänti: “Inas jiwjjchiñäni” sasaw sapjjäyätjja.\n Munat jilatanaca, jan mayjt'asipjjamti uca jach'a yant'anaca jumanacjjaru jutatapatjja, mä cuna jan walis jutcaspa uqhama. Jan ucasti cusisipjjam Tatitjama t'akhesipjjatanacamatjja, uqhamata cusisiñan phokt'atäpjjañacamataqui cunapachatejj jupajj jach'a cancañapampi uñstancan uc uñjapcäta ucqhajja. Tatit laycutejj jumanacar jan wali arunacampi tokepjjätam ucajja, cusisiñanïpjjtawa, Diosan Ajayupasti jumanacjjaruw utt'asi. [Jupanacasti uca Ajayu contraw jan wali parlapjje, ucampis jumanacajj uca Ajayurojj jach'añchapjjaractawa.] Maynitejj jumanacat t'akheschi ucajja, jan jake jiwayatap laycu t'akhespati, lunthatasitap laycus, cuna jan wali luratap laycusa, jaken chh'ajjwañanacapar mantatap laycusa. Ucampis maynitejj Cristor arquirïtap laycu t'akheschejja, janiw p'enkasiñapäquiti t'akhesitapatjja, jan ucasti Diosar yupaychañapawa sutip apatap laycu. Horasajj purinjjewa, Diosan taripäwipajj wawanacapata kalltañapataqui. Taripäwitejj jiwasampi uqham kalltchi ucajja, ¿cunjämaraquïni qhitinacatejj Diosar jan iyawsapqui ucanacan tucuyapasti? “Asqui jakenacatejj ch'ama tucuñampi khespiyaschi ucajja, ¿cunjämaraquïni jucharar jaketaquisti?” Uqhamajja, Diosan munañaparjam t'akhesirinacajja, asquinac lurasipcañapaquiwa, Diosaruraquiw almanacapsa catuyasipjjañapa, qhititejj jiwasar lurirïqui ucaru, jupasti chekaparaquiwa.\n “Mä juc'a urunacampitjja janiw uñjcjjapjjetätati, ucampis mä juc'ampjarojj uñj-jjapjjaraquitätawa, nayajj cawquincquitejj Awquejj ucar sarascatajj laycu. Ucatsti yakhep discipulonacapajj jisct'asipjjewa maynit maynicama aqham sasa: —¿Cun sañsa munistu: ‘Mä juc'a urunacampitjja janiw uñjcjjapjjetätati, ucampis mä juc'ampjarojj uñj-jjapjjaraquitätawa, cawquincquitejj Awquejj ucar sarascatajj laycu’ sasajja? ¿Camsañs munpacha: —‘Mä juc'a urunacat’ sasajja? Janiw cunat parlataps amuyctanti —sasa. Jesusajj yatïnwa cuntejj jisct'asiñ munapjjäna uca, ucatsti saraquïnwa: —Nayajj sapjjäyäsmawa: ‘Mä juc'a urunacatjja janiw uñjcjjapjjetätati, ucatsti mä juc'ampjarojj wasitampi uñj-jjapjjaraquitätawa’ sasa. ¿Acti jumanacajj jisct'asisipcta? Khanacwa sapjjsma, jumanacajj jachapjjätawa, llaquisipjjaraquïtawa, acapachanquir jakenacasti cusisipjjaraquiniwa. Ucampis jumanacajj llaquitäcasinjja, llaquinacamajj cusisiñaruw cutiquipstani. Cunapachatejj mä warminjj wawachasiñapajj jac'äjje ucqhajja, wal llaquisi t'akhesiñ horasajj purinitap laycu, ucampis wawajj nasjje ucqhajja, janiw ni t'akhesitaps amtascjjeti, mä wawa aca oraken nacitap laycusti cusisiwa. Uca pachparaquiw jumanacajj jichhajj llaquisipjjta; ucampis nayajj wasitampiw cutt'anis uñjapjjäma, ucqhawa jumanacajj wal chuymanacaman cusisipjjäta, uca cusisiñsti janiw qhitis apakapcätamti. “Ucürunjja janiw cuns jisct'jjapjjetätati. Khanacwa sapjjsma, Awquiru cuntejj nayan sutejjaru mayipcäta ucjja churapjjätamwa. Jichhacamajj jumanacajj janiw cuns nayan sutejjaru mayipctati; mayipjjam, catokapjjätawa, cusisiñamp phokt'atäpjjañamataqui.\n Ucatwa jiwasanacajj walja iyawsañani jakenacampi muyuntatätan, cunatejj jarc'quistu ucjja maysaru apanucuñäni, uqhamarac jiwasar apnakquistu uca juchsa, ucatsti ch'amañchasisa jalañäni cunatejj nayrakatar jalañasäqui ucanjja. Jesusaruy uñtañäni, jupatwa iyawsañasajj juti, juparaquiw uca iyawsañasjja phokhachani. Jesusasti crusanwa t'akhesi, jan uca casta jiwañaru p'enkasisa. Jupajj yatisïnwa uca t'akhesitapatjja khepürunjja cusisiñ jicjjatañapata; ucatsti Diosan tronopan cupëjjaparuw kont'asi. Jumanacajj amuyapjjam Jesusana uñacht'äwipatjja, juchararanacan amparanacapanwa jupajj wal t'akhesïna. Uca laycu, janipun karjasipjjamti ni pächasipjjamsa. Jumanacajj janïrapï jiwapctatejj juchampi nuwasiñanjja. ¿Armt'asjjapjjtati cuntejj Diosajj wawanacaparjam ewjjt'apctam ucjja? Aqham siw Kellkatanjja: “Nayan wawajja, jan jisc'achamti Tatitun chekañchäwipjja. Janiraqui mayjt'asimti cunapachatejj chekachcätam ucqhasa. Tatitojj qhitirutejj munqui ucarojj chekachiwa. Qhitinacarutejj wawapatjam catokqui ucarojj mutuyaraquiwa” sasa. Mutupjjamay Diosan chekañchäwipjja, jumanacarojj wawaparjamaw uñjasipctam. ¿Utjaspati awquipan jan chekachat wawajja? Diosatejj jumanacaru jan chekachapcätamjja, cunjämatejj awquejj wawanacaparu chekachqui uqhamjja, janiw cheka wawanacapäpctati, jan ucasti k'ajjatanacaquïpjjtawa. Cunapachatejj wawanacäcäyätan ucqhajja, janchi awquinacasajj chekachistänwa, jiwasanacasti ist'äyätanwa. ¿Cunatarac jichhasti alajjpach Awquisarusti jan jaysañänisti uqhamat jacañasataquisti? Janchi awquinacasajj juc'a tiempotaquiquiw chekachawayistu cunjämtejj amuyupanjj walïquejj uqhamaru, ucampis Diosajj jiwasan asquisataqui, kollan tucuñasataqui, cunjämatejj jupajj kollanäqui uqhamaruw chekachistu. Chekpachansa janipuniraquiw cuna mutuyäwi catokasas —Walic mutuyitojj —sisctanti, jan ucasti usustuwa, qhitinacatejj uca mutuyäwi toke yatekapjje ucanacajj mä suma asquin samarañanracwa jacapjje.\n Jichhajj waliquiwa, amuyasctwa cunjämtejj jiwasanacajj acapachan t'akhesisctan ucjja, janiw mayachcsnati Diosan jach'a cancañapa uñjcañäni ucampejja. Wali suyt'añampiwa take acapachajj suyt'asqui cunürutejj Diosajj khespiyat jakenaca uñstaycani uca. Acapachasti juchañchatawa, ucasti janiwa jupan sapa munañap laycuti, jan ucasti Diosaw uqhamäñapataqui waquichawayatayna. Ucampis uca suyt'añajj utjapunïnwa, aca orakejj librëjjañapataqui tucusiña esclavöñata, Diosan wawanacapan khespiyat jacäwipana. Jichhürcamajj yattanwa cunjämtejj aca Diosan lurat orakejj wal t'akhisisqui, cunjämtejj mä wawachasir warmejj wararisqui uqhama. Janiw aca orake sapaqui t'akhesquiti, jan ucasti jiwasanacas uca quipcaraquiw t'akhestanjja, Ajayojj niyaw jiwasjjancjje, cunatï walja catokañäquis ucan kalltapawa utj-jjestu. Jiwasanacasti aykopjjaractanwa cunürutejj Diosajj wawanacapjama tucuyquistani uca uru suyt'añana cunapachatejj janchinacasajj khespiyat uñjascani uca uru. Uqham suyt'äwi laycuquiwa khespiyatätanjja, ucampisa maynitejj uñt'chi cuntejj suyasqui ucjja, ucasti janiw suyt'añäcjjeti, jupan uc uñj-jjatap laycu. Ucampis cuntejj suyapctan ucjja janiw uñjctanti, ucampis llamp'u chuymampiw suyt'apjjañasa. Uqhamaraquiw Kollan Ajayojj t'uqha cancañasan yanapistu, janiw yatctanti cunjämatejj oración lurañajj waquisqui ucjja, ucampis Kollan Ajayuw Diosarojj achict'asqui jiwasatjja jan amuyt'caya aykoñanacampi. Ucampis Diosajj chuymanaca uñantasinjja yatiwa cuntejj Ajayojj sañ munqui ucjja, Ajayusti Diosan munañaparjamaw jupanquirinacataquejj mayi. Yatiractanwa Diosajj jupar munirinacarojj take cunsa asquitaquiw waquicharapi qhitinacatejj jupan amtataparjam jawsatäpqui ucanacataquejja.


Global Voices Aymarata » ¡Jallalla pankanaka, ukatx injtayatapanaya! · Global Voices Aymarata » Print\nJaqukipäw uñt'ayata/apkatata 22 llamayu phaxsi 2014 22:25 GMT 1\t · Qillqiri Silvia Piovesan Jaqukipiri Martha Valencia Intimayta\nCategoria-naka: Europa Occidental, Spain, Arte y Cultura, Citizen Media, Good News, Ideas, Literatura\nAka amuyux qillqt’ataw Oscar Boada yanapt’awipampi, Akax Llibres Lliures (Libros Libres) Cataluña markan p’iqinchiriwa.\n“Nayax libre, jumax libre! ¡Jallalla tama pankanaka!” Aka amuyump Libros Libres Asociacionax (Associació Llibres Lliures ) taqpacha markachirinakar ullañatak yanapt’añ muni.\nAka tama qutuxa Associació Llibres Lliures (@llibreslliures ), Barcelona markan mä marjamaw irnaqaski. Aka “panka utax inakiwa”, regentada por voluntarios, khitis inakiw pankanak churakispawa mayamp ullatañapataki, khitinakatix munapxaspa apasipxarakispawa. Yanapt’awimak mayipxi, gastunakataki.\nPasir phaxsitaw yaqha panka machaq uta jist’arapxi RAIart ,khaysa Born, Barcelonatuqina. Akax mä k’uchutuqin imantatjamaw jikxatasina: Aka utax 45 m2 ukjaniwa panka phuqata. Taypirux suma qunuñanakani. Akanx jaqinaqax ullapxaspaw ukhamarak aruskipapxaspaw jaqha jaqinakampi. Utjapunirakiniw inak yanapt’ir juman suma ullañmataki.\nMarkachirinakax juk’amp pankanakaw jaytapxi ukatx juk’akirakiw apasipxi. Wali kusaw yatiñaw aka pankanakax kunats inakinapa. Akham pankanak apnuqañax wali askiw kunatix taqpach jaqiw ullapxaspa. Ukataw taqi pankax chimpuntataw “aka pankax inakiwa janiw alaskiti, janirakiw alxaskisa”sasa qillqt’atawa.\nUkhamarus taqiniw inak yanapt’asipxi aka lurawix Barcelona markat yaqha markanakar puripxañapa. Taqin yanapt’awipamp nayrar sarantaskakiñani. ¡Jallalla pankanaka!\nURL to article: https://aym.globalvoices.org/2014/05/6567


Jueces 9 - Holy Bible [Aymara Bible 1997] - (Jue 9)\nJerobaal satan Abimelec yokapasti, Siquem sat marcaruw saräna taycapan familianacapampi parliri aqham sasa:\n—Take familianacajjan sutiparuw nayajj achict'apjjsma jumanacajja Siquem marcanquir take jakenacaru amuyt'ayapjjañanacamataqui. Cawquïris walïspa mä jakempi apnakatäñati, jan ucajja Jerobaal awquejjana pakallk tunca wawanacapan apnakatäñacha walïspajja —sasa.\nUcampis Abimelec satajj jupanacan familiapätap laycusti jupanacajj Abimelec toketwa sayt'apjjäna, ucatsti sarapjjänwa Siquem marcanquir take jakenacaru amuyt'ayiri jupanacan yanapt'apjjañapataqui. Ucampis jupanacajj sapjjänwa: “¡Yanapt'apjjañäni jiwasan jilasächejjaya!” sasa.\nUcampis Abimelec chacharojja pakallk tunca moneda kollke churapjjäna Baal-berit sat diosan templopat apsusina. Ucat uca kollkempisti Abimelec chachajja wali khoru jakenacwa minc'äna jupampi chica sarañapataqui, ucampis uca jakenacajj iyawsasaw jupampi chica sarapjjäna.\nCawqhantejj Jerobaal sat awquipajj jaccäna uca Ofra sat marcaru, purisasti uca khoru jakenacampejja mä sapa kala patjjaruquiw pakallk tunca jilanacapa jiwarayäna. Ucampis Jotam sat Jerobaal awquipan sullquïri wawapaquiw imantasis khespïna.\nUca khepatsti take Siquem marcanquiri, uqhamarac Bet-milo satanquirinacasa takenejj mayaquiw encina sat chekan tantachasipjjäna. Ucatsti Siquem marcana wali ajjsarata mä kalajja utjcäna ucqhanjja Abimelec chacharojj reyitwa utt'ayapjjäna.\nUcatsti Jotam chachajj yatisinjja Gerizim sat lomaru maqhatasinjja uca kollutwa wali jach'ata art'anïna takeni ist'apjjañapataqui: “¡Siquem marcanquir jakenaca wali ist'apjjeta! ¡Diosasti jumanacarojj uqhamaraqui ist'aracpan!\n“Mä urunjja kokanacajj mä reyinïñwa munapjjäna, ucatsti olivo sat kokaruw mayipjjäna reyïñapataqui.\nUcampis olivo kokasti janiw muncänti, jupajj sänwa: ‘Nayasti kokanacana reyipäñajjataquejja waquisiwa aceite churañajja jaytaña, uca aceitesti wali asquiwa jach'aru aptañataqui jakenacaru, uqhamarac Diosaru.’\n“Ucatsti kokanacajja higo sat kokaruraquiw sapjjaraquïna: ‘Uqhamajj jumay nanacan reyejjäma’ sasa.\nUcampis higo kokajja janiw muncänti, ucat saraquïnwa: ‘Nayan kokanacan reyipäñataquejja waquisispawa jaytañajjajja uca suma mojjsa higo achunaca churañajjajja’ sasa.\n“Ucjjarusti kokanacajj jan munipanjja uva aliruw mayipjjaraquïna reyipäñapataqui.\nUcampis uva alejja saraquïnwa: ‘Nayajj janiw kokanacan reyipäquiristti, reyïñataquisti waquisispawa nayan vino churañajj jaytañajja, ucampiw jakenacasa, Diosasa cusisi’ sasa.\n“Ucampis kokanacajja jan munipanjja zarza sat ch'aphi kokaruraquiw mayipjjaraquïna: ‘Jumay uqhamajj nanacan reyïmjja’ sasa.\nUcatsti zarza sat ch'aphi kokajj saraquïnwa: ‘Jumanacatejj nayan reyimäñajja munapjjsta ucajja take jumanacaw nayan ch'iwejja mankheru mantapjjañamajja. Ucampis jan nayan reyimäñajja munapjjsta ucajja nayatjja ninaw mistuni ucasti Líbano sat kollunquir cedro kokanacaruw naqhantani’ sasa.\n“Jichhasti nayajj jumanacarojj jisct'apjjsmawa: ¿Jumanacajja cheka suma amuyumpiti Abimelec satarojj reyita utt'ayapjjtajja? Uqhamaraqui, ¿suma uñjañampiti Jerobaal, uqhamarac familiaparus uñjapjjta, cunjämtejj jupajj jumanacaru qhuyapt'ayañampi uñjapctam uqhama?\nNayan awquejjasti jumanac laycu nuwasisajj niyaw jacañapsa apt'asi, cunapachatejj madianitanacan t'akhesiyatäñata khespiyañataqui nuwasqui ucqhajja.\nUcampis jumanacajja awquejjan familiapa contraw sayt'asinjja pakallk tunca yokanacapwa jiwarayapjjtajja mä kala patjjaruqui. Ucatsti Abimelec sata awquejjan uñt'atapan yokaparuquiw reyita utt'ayasipjjtajja jumanacan familiamätap laycu.\nUcampis nayajj sapjjsmawa: Jumanacatejj Jerobaal, uqhamarac familiaparus cheka asquimpi uñjapjjsta ucajja, waliquïpjjamay Abimelec chachampejja, uqhamarac jupasa jumanacampejj waliquiraquïpanaya.\nJan uqhamäcän ucajja, ¡Abimelec sat chachata ninajj mistusina naqhantpana take Siquem, Bet-milo sat marcanquirinacaru, jan ucajj Siquem, Bet-milo uca marcanacat ninajj mistusina Abimelec sataru naqhantaracpana!” sasa.\nUqham arnakawayasinsti Jotam satajj jaltjjänwa, ucatsti Beer sat chekanwa jacjjäna, jupasti Abimelec jilaparu ajjsaratap laycu.\nAbimelec chachajj quimsa maranacaw israelitanacarojj munañaparu apnakäna.\nUcampis Diosajja, Abimelec chachampiru, uqhamarac Siquem marcanquirinacampirojj mä ñankha ajaywa uchäna, uqhamata take Siquem marcanquirinacajj Abimelec contra sayt'apjjañapataqui.\nUqhamata Abimelec chachajja Jerobaal awquipan pakallk tunca yokanacapa jiwarayatapat pago catokañapataqui, uqhamarac Siquem marcanquirinacasa pago catokapjjañapataqui yanapapjjatap laycu.\nSiquem marcanquirinacasti kollu patanacaruw jakenac uchapjjäna, ucatsti uca jakenacajja uca jac'a thaqui pasirinacarojja lunthatapjjänwa. Ucsti Abimelec chacharuw yatiyapjjäna.\nUcat mä urusti Gaal sat, Ebed chachan yokapajj Siquem chekanjama jilanacapampi pasawayasinjja uca marcanquir jakenacampejj suma asquitwa uñt'ayasïna.\nUcampis jupanacajj yapunacaru sarasinjja uva achunaca aptanisajja vino lurapjjäna; fiesta lurasinjja mank'apjjäna, umapjjäna diosanacapan templopana, uqhamarac Abimelec chacharus maldicipjjaraquïna.\nGaal sat chachasti sänwa: “¿Abimelec chachajj qhitïtapsa amuyasi? Jupasti Jerobaal chachan yokapaquiwa, Zebul sat mä uywatani. Ucampis jiwas Siquem chekanquirinacajj, ¿qhitïtansa jupanacan esclavopäñasataquejja? Waquisiwa jiwasan Hamor chachana esclavopata sarnakañasajja. Jupaw Siquem marca sayt'ayawayi. Janiw cunapachas Abimelec chachan esclavopäcsnati.\nNayatejj jumanacan jilïrimäristjja anchhichpachaw Abimelec chacharojj alisnucuristjja, ucatsti saraquiristwa: ‘Saram Abimelec ucatsti mä ejército tantacht'asinjja jutam nayampi nuwasiri’ ” sasa.\nUcampis Zebul sat marca apnakeristi uqhama Gaal chachan parlatanacapa ist'asinsti wali coleräna.\nUcatsti Abimelec chacharu yatiyiriwa qhithäna, jupasti Aruma sat chekancascänwa aqham sasa: “Gaal sata Ebed sat chachan yokapasti, jilanacapampejj Siquem marcaruw jutatayna. Ucatsti aca marcanjja jakenacaruw jan walinaca amtayasqui juma contra sayt'apjjañapataqui.\nUca laycusti jumajj aruma soldadonacamampi mistuwayasinjja pamparu imantasipjjam.\nArumarji inti jalsusti marcaru nuwantanipjjam, ucampis cunapachatejj Gaal sat chachajj jakenacapampi mistuncani jumampi nuwasiñataqui ucqhajja, jumajj tucjam cunjämtejj jumajj lurañ muncta uqhamarjama” sasa.\nUqhamaw Abimelec chachajja, take jakenacampi aruma mistusajja pusi tamaru jaljtasinjja Siquem marcaru muyuntapjjäna.\nUcampis Gaal sat chachajj marca puncuru mistsupanjja, Abimelec chachasti jakenacapampejj imantasipcän uca chekatjja mäquiw mistsunipjjäna.\nUcat Gaal sat chachajj uñjasinjja Zebul satarojj sänwa: —¡Uñtam, kollu patanacatjja jakenacaw saraktasinqui! —sasa. Ucampis Zebul chachajj saraquïnwa: —Janiw cunäquisa, kollu ch'iwinacaquiw jumataqui jacjamajj uñtasi —sasa.\nUcampis Gaal chachajj sascaquïnwa: —¡Kollu orak chica taypnämsti walja jakenacaw sarakasinqui! Uqhamarac chicata tama jakenacajja yatirinacajj jacapqui uca patjja thacnämaraquiw jutapjjaraqui —sasa.\nUcat Zebul chachasti saraquïnwa: —Jichhajj jach'at parlamaya: ‘Abimelec chachajja qhitisa jiwasajj jupan esclavopäñasataquejja’ saractasä. Ucajjaya ejercitojja jumataquejj janjamaquiw cunacänsa ucajja. Jichhasti mistsumaya jupanacampi nuwasiri —sasa.\nGaal chachajja mistuwayänwa Siquem marcanquir jakenac nayrakata, Abimelec chachampi nuwasiñataqui.\nAbimelec chachasti arctänwa Gaal sat chachan jaltjjatapatjja. Ucampis marcaru mantaña puncunjja walja jiwatanacaw utjäna.\nAbimelec chachasti Aruma chekaruw kheparjjäna, Zebul sat chachasti Siquem marcatjja Gaal sat chachampiru, jilanacapampirojj alisnucünwa.\nKhepa arumarjisti Siquem marcanquir jakenacajj pamparuw mistsupjjäna, uca yatisinsti Abimelec chachajja,\nejercitopanquir jakenacjja quimsa tamaruw jaljtayäna; uca pamparuw imantasipjjäna. Ucatjja cunapachatejj Siquem marcanquirinacajj mistsunipcäna ucqhajja jupanacajj imantasipcän uca chekat mistsunisaw nuwantapjjäna.\nAbimelec chachajja tama jakenacapampi marca puncur purisajja jarc'antapjjänwa, ucat paya tama jakenacasti pampancapqui ucanacar nuwantasaraquiw jiwarayapjjaraquïna.\nUcampis uca urojja Abimelec chachajja Siquem marca catuntañcamaw nuwasïna. Catuntasinsti marcjja liju tucjäna, uqhamarac ucan jaquir jakenacsa take jiwarayaraquïna. Uca tucjat marcarojj jayumpiraquiw phawantaraquïna.\nMigdal-siquem satanquirinacajja Abimelec chachan uqham luratap yatisinjja. El-berit sat templona yänacap imaña p'iyanacaruw imantasir sarapjjäna.\nAbimelec chachasti take jakenacajj ucan tantachasitäscatap yatisinjja,\nSalmón sat kolluruw take jakenacampi mistsüna, ucansti mä hacha catusinjja mä kokan ramapa qhuchhokäna ucatjja uca kokjja callachiparuraquiw ayjjaruraquïna. Ucatsti take jakenacaparojj saraquïnwa: ‘Jumanacajj mäqui lurapjjaraquim cunjämtejj nayajj lurcta uqhama’ sasa.\nTake jakenacajj janc'aquiw koka ramanac qhuchhokawayasin ayjjaruwayasajja Abimelec chachampi sarapjjäna templon yänacapa imaña p'iyaru puriñcama. Purisasti ucan uca lawa ramanac montont'asinjja ninampiw phichcatapjje, uqhamatwa Migdal-siquem sat chekancqui take chachanacaru, warminacaru mä warankjama jiwarayapjjäna.\nUcjjarusti Abimelec chachajja Tebes sat marcaruraquiw sararaquïna, purisasti waquicht'asïnwa uca marcar nuwantasa catuntasiñataqui.\nUca marca taypinjja mä torrew utjäna; uca marcan take jaquir jakenacasti ucaruw imantasipjjäna chacha, warmi uqhama. Ucat puncunaca jist'antawayasinjja uta pataruw mistsupjjäna.\nUcampis Abimelec chachajja uca torre puncuru purisinjja ninampiw phichcatäna.\nUqham lurquipansti mä warmiwa molinota mä kala jalaktayanïna ucat uca kalajj Abimelec chachan khepäjj p'ekepat jaljjattasinwa p'eke ch'iyjäna.\nAbimelec chachasti janc'aquiw yanapiripa jawsäna, ucatsti sänwa: “Espadamampi jiwayjjeta, janiw nayajj muncti: ‘Mä warmiquiw jiwayi’ sañanacapjja” sasa. Ucatsti yanapiripajj iyawsasaw espadapampi jiwayjjäna. Uqhamaw Abimelec chachajj jiwjjäna.\nUcampis israelitanacajj Abimelec jiwata uñjasinjja utanacaparuw cutt'awayjjapjjäna.\nDiosasti uqhamaw Abimelec chacharojj mutuyäna jupajj awquipa contra jan walinac lurasina pakallk tunca jilanacaparu jiwarayatapata.\nUqhamarac Diosajj mutuyaraquïnwa Siquem marcanquir jakenacarojj jan wali luratanacapatjja. Uqhamaw Jotam sata Jerobaal chachan yokapan maldicitapajj phokhasïna.


Jan walin uñjasisajj kunsa lurapjjasma | Familiamajj kusisitaw jakasispa\nJan walin uñjasisajj kunsa lurapjjasma\n‘Jumanakajj wali kusisitaw sarnaqasipjjtajja, ukampis inas wakisirakchi mä jukʼa yantʼanakan tʼaqhesipjjañama.’ (1 Pedro 1:6)\nFamilian kusisit jakasiñataki walsa chʼamachasipkchïtajja, awisajj jan waltʼäwinakawa jan ukajj chhijinakaw aynachtʼayapjjeristam (Eclesiastés 9:11). Ukampis jan waltʼäwinakan jikjjatastan ukhaw Diosajj wali munasiñamp yanaptʼistu. Ukat jumanakatï Biblian ewjjtʼanakaparjam lurapjjäta ukhajja, jachʼa llakinakan uñjaskasasa janiw aynachtʼapkätati.\n1 JEHOVÁ DIOSARUW CONFIYASIPJJAÑAMA\nBIBLIAJJ KAMSISA: “Taqe llakisiñanakamsti Diosar jaytapjjarakim, jupasti jumanakatjja llakisirakiwa” (1 Pedro 5:7). Diosajj janiw jan waltʼäwinakamat juchanïkiti (Santiago 1:13). Jupar jakʼachasipjjäta ukhajja, yanaptʼapjjätamwa (Isaías 41:10). Ukhamajj “chuymanakam jupar jistʼarapjjam” (Salmo 62:8).\nBiblia sapür liyiña ukat yatjjatañaw chuymachtʼapjjarakïtam. Ukham lurasaw kunjamsa Jehová Diosajj ‘taqe tʼaqhesiñanakan chuymachistu’ uk amuyapjjäta (2 Corintios 1:3, 4; Romanos 15:4). ‘Diosajj churapjjätamwa samarañapa, ukasti taqe kuntejj jaqejj amuytʼkaspas ukat jukʼamp jachʼawa.’ (Filipenses 4:6, 7, 13.)\nJan sinti llakisiñataki ukat sum amuytʼasiñatakiw Jehová Diosar oracionan mayisiñama\nKun lurañas jukʼamp askïspa uk sum amuytʼasiñamawa\n2 JANIW JUMATSA NI FAMILIAMATSA ARMASIÑAMÄKITI\nBIBLIAJJ KAMSISA: ‘Yatiñan jaqenakampi, chʼikhi jaqenakampiw yatiñ kankaña jikjjatapjjaspa’ (Proverbios 18:15). Familianjja, kunanakansa sapa maynir yanaptʼañajj wakisi uk yatiñatakiw chʼamachasiñama. Familiamamp parltʼam ukat jupanakar istʼarakim (Proverbios 20:5).\nMä munat familiaramajj jiwaspa ukhajja, ¿kunsa lurasma? Kunjamsa jikjjatasta uk uñachtʼayañjja janiw ajjsarañamäkiti. Jan armasimti, ‘Jesusas jacharakïnwa’ (Juan 11:35; Eclesiastés 3:4). Sum samartʼañasa iktʼañasa yanaptʼarakïtamwa (Eclesiastés 4:6). Ukhamatwa jan waltʼäwinakar saykatäta.\nFamiliamampi sapa kut parltʼasiñatakiw chʼamachasiñama, ukhamatwa jan waltʼäwin uñjasisajj jan ajjsarasa jumamp parltʼasipjjani\nJan waltʼäwinakan uñjasiwayapki ukanakampiw parltʼasma\n3 YAQHANAKAMPIW YANAPTʼAYASIÑAMA\nBIBLIAJJ KAMSISA: “Mä amigojj taqe horasan munasiripuniwa; llakisiñansti mä jiljamaw chuymachasi” (Proverbios 17:17). Amigonakamajj yanaptʼañ munapjjeristamwa, ukampis kunjamsa yanaptʼapjjeristam uk janiw yatipkaspati. Ukhamajj kunsa lurapjjaspa uk jan ajjsarasaw yatiyañama (Proverbios 12:25). Ukatjja, Bibliat yatjjattʼatäpki ukanakaruw kunjamsa Biblian ewjjtʼanakapajj yanaptʼiristam uk jisktʼañama. Jupanakan yanaptʼapampejj janiw aynachtʼkätati (Santiago 5:14).\nJehová Diosaru ukat arupar confiyasipki uka jilat kullakanakamp sarnaqäta ukhajja, jupanakaw jan walin uñjasïta ukhajj yanaptʼapjjätam. Ukat yaqhanakar yanaptʼañaw sum jikjjatasiñatakejj yanaptʼarakïtam. Qawqsa Jehová Diosar confiyasta ukat kunsa Jupajj arsuwayi ukwa jupanakar yatiyasma. Mayninakar yanaptʼañamapuniwa, ukaw llakimat armasiñamatak yanaptʼätam. Ukatjja, jumat llakisipki ukat wal munasipktam ukanakat janipuniw jitheqtañamäkiti (Proverbios 18:1; 1 Corintios 15:58).\nMä munat amigomampiw parltʼasma ukat jupampiw yanaptʼayasirakisma\nKunjamsa yanaptʼiristam uk qhanwa amigomar yatiyañama\nSUMPACH AMUYTʼASIÑATAKIW CHʼAMACHASIÑAMA\nWali aynachtʼata llakita uñjaskasasa, janipuniw Diosat armasiñamäkiti. Jan walinakan uñjasisajj Job chachajj akham sänwa: “¡[Jehová] Tatitun sutipajj jachʼañchatäpan!” sasa (Job 1:21, 22). Jupatwa yateqasisma, Jehová Diosan sutipa ukat munañap lurañaw llakinakamat sipansa nayrankañapa. Awisajj janiw kunjamtï munkta ukarjampun taqe kunas phoqaskiti, ukhampachasa janiw aynachtʼañamäkiti. Jan ukasti, taqe chuymaw Diosar confiyasiskakiñama. Jupajj akham sistuwa: ‘Nayasti yatiraktwa kuna amtäwinakatejj jumanakataki utjkitu ukanakjja, uka amtäwinakasti jumanakan askimatakiwa, janiw jumanakan jan waltʼapjjañamatakïkiti, ukhamat qhepa urunakanjja wali sum jakasipjjañamataki, suytʼañanakansa phoqantataraki’ sasa (Jeremías 29:11).\n¿Taqe kunanti Jehová Diosar confiyastjja?\nKuntï Jehová Diosajj naya layku lurki ukanakatjja, ¿kunatsa sapüru yuspärañajajj wakisi?


Salmos 17 - Holy Bible [Aymara Bible 1997] - (Sal 17)\nTatay, chekapat mayisitajjarojj ist'aquimaya, arnakasitajjarojj jaysaquimaya, mayisitajjarus iyawsaquimaya, janiw c'ari arunacamp mayiscsmati.\nNayar juchañchañajj jumat jutpan, jumaw chekapäc uc yattajja.\nJumaw takpach amuyunacajj yattajja, arumanacaw chuymajj uñaker jutista; ninampjamaw yant'ista, janiraquiw cuna ñankhsa jicjjatquistati.\nLacajjajj janiw c'arinac arsquiti, cunjämtejj jakenacajj parlapqui uqhama; ch'ajjwañ thaquinacat jithektasta, juman arsutamarjamaw phokta.\nCayunacajjajj thaquiman thurt'ataw sarnake, chellktanacajjasti janiw thaquimat jithektquiti.\nDiosajjay, ist'asirïtam laycuw mayisinsma, naya tokeruy jinchum alcatanim, arunacajjar ist'araquim.\nQhuyapayasiñaman muspharcañanacap uñacht'ayita, ch'amamar take chuymamp iyawsirirojj jumaw timanacapat arjjattajja.\nNayarusti, nayranacaman kalaparjamay imita, chhekhanacaman ch'iwipar imantita,\nnayar chhucjjatir khoru jakenacata, jiwayañatac muyuntir timanacajjata.\nJupanacajj kala chuymanacap jist'antasipjje, jach'a jach'a tucuñampiw arsupjje,\nchellktanacapajj niyaw jac'ancasajj muyuntasquitu, nayar jakonucuñataquejj niyaw nayranacapamp ch'irmt'asipjje,\ncatuntañatac jaljjatir leonanacar uñtatäpjjewa, imantasiñapan jaljjatañatac suyantir leonanacar uñtatäpjjaraquiwa.\nTatay, sartasiquimaya, saycatasin quillt'ayam, ñankha lurir jaket espadamamp khespiyita.\nTatay, ch'amamampiy jupanacat khespiyita; acapachat jupanacar jakonucum, acapachan jacañapajj tucuspan; yänacampejj kamirquipstasipcacpan, wawanacapajj phallañcam mank'apjjpan, allchhinacapataquis jilt'ascacpan.\nNayasti cusisitaw jicjjatasï; ajanuy ajanu jumar uñcatasina, uñatatcä ucapach nayrakataman jicjjatasisina.